open-index/open-wikipedia-markdown huggingface dataset:
十惡

**十惡**，始於《北齊律》，稱重罪十條，於唐時益修，稱十惡，犯者，絕不寬宥，皇室宗親犯者亦不在八議之列。而所謂十惡不赦者，典即出此。
 
*一曰**謀反**。謀危社稷。
*二曰**謀大逆**。即謀毀皇室宗廟、山陵及宮闕。
*三曰**謀叛**。謀背國從偽。
*四曰**惡逆**。即毆、殺尊長，妻殺夫。
*五曰**不道**。謂殺一家非死罪三人，肢解人，造蓄蠱毒、厭魅。
*六曰**大不敬**。盜皇室祭祀用物，奉御令製藥膳、舟船有誤，無人臣之禮。
*七曰**不孝**。謂告言、詛詈父系尊長，祖父在私分家財另立，居父系尊長喪不遵禮等。
*八曰**不睦**。謂謀殺及賣緦麻以上親，毆告夫及大功以上尊長、小功尊屬。
*九曰**不義**。謂殺上司、業師，居夫喪不遵禮。
*十曰**內亂**。謂姦小功以上親、父祖妾及助之者。

## 據
*長孫無忌《唐律疏議》卷第一名例
弩

**弩**，守營禦敵之器也。亦稱「窩弓」，「十字弓」。傳為黃帝所創，其發矢不仗人力，而依機括。雖行遠不及弓，然行疾較弓烈甚，入物之深亦倍矣。

惟其形式，略異於弓，身之首橫拴度翼。翼背之中，橫置一木，曰「臂」，臂後鏤設一匣，曰「郭」，發弦之機匿於此，上連掛弦之件，曰「牙」，牙後有準星，曰「望山」，皆銅制。臂面刻直槽，以盛箭。發時先架弦於機，望山目的，扣機則牙脫弦，而弦激矢出，速疾無與倫比也。 

弩臂、翼木製，以十里香為佳，黃楊木次之。弩弦多取青麻，今世亦以鋼絲為質。繞以鵝翎，塗以黃蠟。其弦上翼則緊，放下乃弛，故鵝翎可報首尾於繩內。其矢隨弩制，以匹箭槽。削竹為桿，箬葉為羽，斫破箭桿，羽銜於其中而纏約之。可作藥箭，用草烏一味，熬成濃膠，淬於鏃，見血則封喉，人畜立斃。 

上弦之時，唯力是視，小者以手攀捩，臂力即張，曰「擘張弩」；大者須用足踏，配一人力蹶方可弦之，曰「蹶張弩」。《漢書》云「蹶張材官」者，即此類。 

弩之構造不同，名亦各異。《周禮》載有四，曰夾弩、庾弩、唐弩、大弩。夾弩、瘦弩較輕便，速甚疾，城壘攻守之用；唐弩、大弩多勁力，然操習頗繁複，多備於車戰。

漢武帝初，軍中製連弩，可發矢數枚，為步卒禦敵之利器。又有大黃弩，飛將軍李廣善使之，嘗射殺匈奴裨將，解圍困。東漢，有「腰引弩」傳世，為單張之最。《武備志》曰其：「力弱者用蹶張，力雄者仍用腰張」。三國時，諸葛亮改連弩，製為「元戎弩」，以鐵為矢，矢長八寸，一弩十矢俱發。 

唐宋以來，尤尚甲兵，乃更床弩。三卒協一弩，曰上弩、進弩、發弩，各司其職。厚力射遠，可至千餘步，多所殺傷。明時，造有神臂弩、克敵弩，皆可並發二矢、三矢者，然《天工開物》云其「守營兵器，不利行陣」，足見勢微矣。

及至火器興，遂廢之。後世習此者益少，而並忘其形也。有多丘之國，山民患猛獸，籍以自衛，亦有獵户操此謀生。至若今日，置為虎賁演練之兵，秘行潛襲，惟弩可殺敵於無聲也。
## 據
*《釋名》，劉熙
*《武備志》，茅元儀 
*《天工開物》，宋應星
銅

**銅**者，化學元素也，符號Cu，原子序廿九，屬過渡金屬、五金。歷朝用以鑄錢，所耗甚廣。《史記》【平準書】載：「金有三等，黃金為上，白金為中，赤金為下。」赤金即銅也。其原質色紅棕，俗謂紅銅，亦稱紫銅。與他金合，則為青、白諸色，鏽則綠。性能伸展延長，可壓之為板，抽之為絲，傳熱、電之能唯亞於銀而價廉，故常用以製鍋及電線等物。

## 產地
 
多產於山中，曰銅山。穴山而攻，置為銅坑，凡銅坑所在有之。《山海經》曰：「出銅之山四百三十七。」以贛、滇、吐蕃為最盛，今供中國用者，半出於三地。湖廣為次之，其大冶、陽新、石菉之地，多產美礦。餘者散佈，見於新疆天山、阿舍勒，黑省多寶山，安徽銅陵。境外如美利堅，智利諸國，皆有盛產，近世自海舶來，而貿於東南。

## 開採
凡礦出銅山者，夾土帶石。穴鑿數丈得之，有銅砂在內，形狀不一，或大或小，或明或暗，或如鍮石、姜鐵。有礦皮包其外，狀如姜石而有銅星，名銅璞。淘冼去其土滓，然後入爐煎煉，其熏蒸傍溢者，為自然銅，亦曰石髓鉛。棄物再冶，仍有銅液流出，故可反復煎煉之。 

出山與出爐但有紅銅，然以爐坩石或倭鉛參和，可轉色為黃銅；以砒霜等藥混煉，可得白銅；與礬、硝等藥製煉，可得青銅，黃白青三者，各有妙用，不復累述。 

## 冶煉
依銅質而擇冶術，若有礦不雜鉛、銀者，洪爐單煉即可，其法如下：取煤炭百斤碾為粉，鼓風灼入爐內，以瓦罐載銅十斤，繼而添爐坩石六斤，並坐於爐內熔化。後因爐坩石煙盛，有飛損，改用倭鉛。每紅銅六斤，入倭鉛四斤，先後入瓦罐熔化。冷定取出，即成黃銅。 

礦若有與鉛同體者，其煎煉爐法如下：傍通高低二孔，鉛質先化從上孔流出，銅質後化從下孔流出。又有東夷銅，其托體銀礦內，入爐煉時，銀結於面，銅沉於下。

## 據
* 《天工開物》，宋應星著
鐵

**鐵**，化學元素也，符號為Fe，原子序廿六，屬過渡金屬、五金。性剛，入火鍛延，淬火強韌。戰國紛亂，浸以代銅，遂作萬械。《說文》謂「黑金」。

## 性
鐵硬甚，然純鐵之硬者，不及其合金。鐵之煉時，碳融之中，得鋼。碳富者曰生鐵，碳寡者曰熟鐵。然碳易使鐵鏽，故人常除鋼中之碳。若再融他金於其中，則得合金。

## 產地
遼東鞍山，內蒙白雲鄂博，湖北大冶，四川攀枝花，皆產鐵，華夏所藏，近半出於四地。河北邯鄲、邢臺，安徽馬鞍山，亦有所儲。較諸俄羅斯、巴西、加拿大、澳洲、美利堅等國，產量則有不足。

## 礦生
鐵礦繁生平陽崗埠，淺浮土面，不生深穴，出土即至鐵場，或以舟運，故價廉於別礦。其質有赤、褐、磁等；若驗其狀，則有土錠、碎砂之別。 

土錠者，土生黑塊。形似秤錘，捻而為碎。起冶煎煉，浮者拾之，又乘水濕後起之，拾其塊土，方可入爐。碎砂者，一拋土模，即現其形，取以淘洗入爐，熔而同於錠鐵。

亦有鐵塊生自隕石，自天降，謂之隕鐵。若落於沙漠之類水不存之地，則能長存。古人或于沙漠拾隕鐵，于得煉鐡之術前得鐵器。

## 冶煉
冶鐵之爐，古取鹽土、泥而成，稱泥爐。傍山穴為之，或用巨木匡圍，塑以鹽泥，匠者窮月之力，不容造次，鹽泥若稍有罅隙，則盡棄全功。今法改高爐，高爐者，蓋泥爐之變也，殼乃鋼制，內附燒磚，遠視其形若甏，上下分五部，曰喉、身、腰、腹、缸。 

一爐載礦土二千斤有奇，煤炭碎而為粉，風箱扇入爐中，內焰騰盛，以熔礦。須臾成鐵液，自爐腰孔出。爐孔先塞以泥，間或出鐵一陀。既出，即叉泥塞，鼓風再熔。凡造生鐵為冶鑄用者，就此流為長條、圓塊範內取用。

若造熟鐵，其術似煉鋼，不復累述。

## 據
*宋應星《天工開物》
子貢

**端木賜**，字**子貢**，衛人也，以字行。仲尼弟子，周景王二十五年生。利口巧辭，子以「瑚璉之器」許之。

初，田常欲亂於齊，謀伐魯，以出高、國、鮑、晏四家之兵。邦有難，子路、子張、子石俱請使齊以止常，子弗許。賜請，乃許之。使齊、吳、越、晉，各說其君，十年而存魯、亂齊、破吳、强晉、霸越。

賜尊子及顏回甚矣，以天階、日月比孔子，謂回聞一以知十，而己止聞一以知二。好廢舉，與時轉貨貲，家累千金，子遊列國，多以賜資。

魯法，國人為人臣妾於諸侯，有能贖之者，取其金於府。賜贖於諸侯不取金。子曰：「賜失之矣。自今以往，魯人不贖人矣。取其金則無損於行，不取其金則不復贖人矣。」

賜終於齊，其年不詳。後世以「端木遺風」譽商賈之有德者。其善貨貲，故亦有奉為財神者。

## 據
*《史記·仲尼弟子列傳》
*《論語》
*《呂氏春秋》
冒頓單于

**冒頓單于**，**攣鞮氏**，**冒頓**為名，頭曼單于之子，匈奴二世單于也。

其父先立為太子，後有愛閼氏，生少子，欲廢冒頓而立少子，乃使冒頓質於月氏。頭曼欲借月氏殺冒頓，乃急擊月氏，冒頓盜其善馬亡歸。頭曼以為壯，令將萬騎。

冒頓作箭，習勒其騎射，令曰：「箭所射而不悉射者斬。」行獵獸，射冒頓愛妻、單于善馬，有不射者皆斬之。如此數次，冒頓知其左右可用，從其父頭曼單于獵，以箭射頭曼，其左右皆射之。冒頓盡誅其後母與弟及大臣不聽從者，自立為單于。

冒頓旣立，四面用兵，東襲東胡，西擊月氏，南併樓煩、白羊河南王，並復收秦所奪匈奴之地，與漢關故河南塞，至朝那、膚施，北服丁零、渾庾、屈射、鬲昆、薪犁。於是匈奴貴人大臣皆服，以冒頓為賢。

漢初，匈奴圍馬邑，韓王信降。遂南進，攻太原，至晉陽。高帝自將步騎三十二萬拒之。先至平城，步兵未集，冒頓縱精騎三十萬餘圍之，凡七日。後高帝以計走，合大軍，冒頓遂引兵去。漢亦引兵罷，使劉敬結和親之約。

漢文帝六年，冒頓崩，以子稽粥繼立。

## 家屬

* 父頭曼單于
* 閼氏未詳，有漢宗室女
* 子老上單于稽粥

## 據
* 《漢書·匈奴傳》
火

凡物氧化至劇，光熱並生，即**火**也。古人不明化學，遂列元素，中華五行、泰西四元素說皆如是。

華夏以燧人氏鑽木取火；希臘以普羅米修斯盜火。先民以火，離腥膻以達文明也。

當世究知，火為電漿，物質第四態也。又焚物既異，火色光暗亦異也。

生火之先，須備燃料、高溫、氧化劑三者，缺一不可，據質量守恆律，所焚之物不泯，蓋行效為分子矣。

## 攷
九野

《呂》曰：「天分九野」，**九野**者，始見于《易》，蓋星辰之九域也，故審天象，得二十八宿為參物。

中央曰鈞天，三宿，曰：角、亢、氐；

東方曰蒼天，三宿，曰：房、心、尾；

東北曰變天，三宿，曰：箕、斗、牽牛；

北方曰玄天，四宿，曰：須女、虛、危、營室；

西北曰幽天，三宿，曰：東壁、奎、婁；

西方曰顥天，三宿，曰：胃，昴，畢；

西南曰朱天，三宿，曰：觜巂、參、東井；

南方曰炎天，三宿，曰：輿鬼、柳、七星；

東南曰陽天，三宿，曰：張、翼、 軫。

## 另見
*三垣二十八宿
*分野

## 據
八風

**八風**者，蓋風以應四時，起於八方，而性亦八變。

東北曰炎風，艮氣所生，一曰融風。杜子美《諸將》詩曰：「炎風朔雪天王地，只在忠臣翊聖朝。」主寒。韓昌黎《縣齋有懷》詩曰：「毒霧恆熏晝，炎風每燒夏。」此處主熱，疑炎字之訛也。

東方曰滔風，震氣所生，一曰明庶風。《史記·律書》:「明庶風，居東方。明庶者，明眾物盡出也。」然出中國之風，多無此類，維海隅可偶見。

東南曰熏風，巽氣所生，曰清明風。仲春始發，主暖。徐渭《憶潘公》詩曰：「記得當時官舍裡，熏風已過荔枝紅。」受之靡靡。林昇《題臨安邸》詩曰：「暖風熏得遊人醉，直把杭州作汴州。」云此為亡國之風。

南方曰巨風，離氣所生，一曰凱風。風自大洋來，勢洶洶，毀屋敗舍，壞沒田稼。沈括《夢溪筆談》載曰：「望之插天如羊角，大木盡拔。俄頃，旋風捲入雲霄中。」亦名龍卷風。嘗風過，須臾則海嘯至。

西南曰淒風，坤氣所生，一曰涼風。凄者，苦困也，取冷風之解。陸機《贈尚書郎顧彥先》詩曰：「淒風迕時序，苦雨遂成霖。」柳河東《籠鷹詞》詩曰：「淒風淅瀝飛嚴霜，蒼鷹上擊翻曙光。」

西方曰飂風，兌氣所生，一曰閶闔風。秋時之風也，主蕭瑟。《吳越春秋》曰：「城立閶門者以像天門，通閶闔風也。」蓋閶闔門即今姑蘇城西之閶門，或以西喻秋云云。

西北曰厲風，乾氣所生，一曰不周風。班固曰「不周」乃「不交」之意，蓋西北有闕，勁風入焉。《莊子·齊物論》載：「厲風濟，則眾竅為虛。」可知其烈也。後喻君子清識有節，若《隸釋·漢孝廉柳敏碑》載：「君清節儉約，厲風子孫。」，即借此意。

北方曰寒風。坎氣所生，一曰廣莫風。起於孟冬，而過則萬物肅殺，草木凋零，王微《雜詩》曰：「孟冬寒風起，東壁正中昏。」魏晉二都，建康、洛陽北皆曰廣莫門，或可云廣莫即北方之意。
## 據
*《呂氏春秋》，呂不韋著
民國

*共和國也。
*中華民國之略。
**民國紀年：用於中華民國之紀年。
*大韓民國之略。
天主教輔仁大學

**天主教輔仁大學**，略稱輔大，在新北市新莊區，奉天主教，高等學府也，直屬羅馬教廷。夫輔仁者，輔仁以友，會友以文也。以「真善美聖」為訓。今有生員凡二萬七千餘人，圖書館藏一百萬餘，泰西聲譽甲全國。

## 史
民國十四年肇於北京，時名曰北京公教大學附屬輔仁社。十六年易名北京輔仁大學。十八年北京改名北平，改為北平輔仁大學。三十八年，國府遷臺。五十年，在臺復校，肇於新北，曰天主教輔仁大學。

## 學院
學院凡十二，曰文學，曰藝術學，曰醫學，曰傳播學，曰教育學，曰理工學，曰外語學，曰民生學，曰織品紡織學，曰法律學，曰管理學，曰社會科學。

## 附屬中學
一〇一年併基隆市天主教聖心高級中學為附屬中學，曰天主教輔大聖心高級中學。

## 附設醫院
一〇六年啟用天主教輔仁大學附設醫院。

## 它典
* 天主教輔仁大學
新會區

**新會區**，舊稱**岡州**，今屬廣東省江門市。地處珠江三角洲西南，瀕南海。方千三百八十餘公里，口九十萬有奇。

其境，東界中山，東南鄰珠海斗門；南濱黃茅海，眺高欄列島；西接台山、開平；北連鶴山及蓬江、江海。西、潭兩江，匯於境內，注於銀洲湖，出厓門入海。

境內邱阜錯落，斥鹵廣佈。北有圭峰，林壑尤美，嵐光蔥鬱，為邑之鎮。西南古兜山峙焉，千巖競秀，絕頂曰獅子頭，拔地九百八十二米，為邑之極峻。南有厓山，與西岸湯瓶山夾峙，束水如門，故名厓門，扼江海之要衝。宋祥興二年，元將張弘范兵逼崖山，宋丞相陸秀夫負帝昺投海，十萬軍民隨之殉國，趙宋遂亡，是為厓門海戰。
## 沿革
自古百越地，秦定嶺南，屬南海郡番禺縣。漢因之。

三國吳黃武元年，析交州置廣州，分番禺立平夷縣，治在今司前鎮，屬廣州南海郡，此新會置縣之始也。晉太康元年，更名新夷。東晉末，析地置盆允、封平二縣。南朝宋永初元年，割南海、新寧二郡地置新會郡，治盆允，領盆允、封平、新夷三縣。新會之名，始見於此。

隋開皇十年，廢郡為縣，屬封州。十一年，改封州為允州。十三年，改岡州。大業初廢州，入南海郡。唐武德四年，復置岡州，治今會城。貞觀十三年廢州，省入廣州。

宋因之。祥興二年，帝昺駐蹕崖山，兵敗蹈海，宋遂亡。後人立慈元廟以祀。元、明仍為新會縣，屬廣州府。

清道光中，英吉利犯粵，以厓門炮臺備禦森嚴，未敢輕進。咸豐四年，洪兵起事，圍城百餘日，兩廣總督葉名琛檄兵援之，城得全。光緒中，開闢江門為通商口岸，市井日興。

民國初，嘗析江門置市，尋廢。西曆一九四九年，中華人民共和國立，復以江門為市，數割新會地隸之。一九九二年，撤縣設市。二〇〇二年，廢市，改置新會區，屬江門市。
## 政區
區治會城，下領十鎮，曰大澤、司前、羅坑、雙水、崖門、沙堆、古井、三江、睦洲、大鰲。
## 物產
邑產蒲葵，加工極精，世稱「葵鄉」。又產陳皮，採大紅柑皮曬製而成，歲久彌香，不僅調味，且能入藥，謂之「新會陳皮」，名揚海內。
## 引據

## 博觀
*新會區政府
索馬里

**索馬里**，又名**索馬利亞**，位東非，地險要。西鄰厄利垂亞、衣索比亞、肯亞，北鄰吉布地。方六十三萬公里，口九百五十萬人。都木骨都束。因民疾貧之至，故多有海賊耳。

## 政區

索馬里下轄十八州，茲列於下：
# 下朱巴州
# 中朱巴州
# 蓋多州
# 拜州
# 巴科勒州
# 下謝貝利州
# 巴納迪爾州
# 中謝貝利州
# 希蘭州
# 加勒古杜德州
# 穆杜格州
# 努加爾州
# 巴里州
# 蘇爾州
# 薩那格州
# 托格代爾州
# 沃戈伊加勒貝德州
# 奥達勒州

## 地方

## 民俗
京口

**京口**，今江蘇省鎮江市古稱。

秦始皇二十五年置丹徒縣，屬會稽郡。漢永建四年，改屬吳郡。建安十四年，孫權自吳郡徙丹徒縣，築城北固山前峰，號曰京城。建安十六年，權遷治秣陵，乃稱京口。

嘉禾三年，改為武進縣。太康三年，復改武進縣為丹徒縣。治丹徒鎮。亦為毗陵郡治。太康十年，改屬毗陵郡，永嘉五年，為晉陵郡治。太興元年，晉陵郡和丹徒縣並遷治京口，即今鎮江市。
鎮江市

**鎮江**市，居江蘇省東南，長江京杭運河匯焉，西距南京五十餘公里。方三千八百四十三平方公里，口二百九十萬。轄丹徒、京口、潤州三區、鎮江新區及丹陽、句容、揚中三縣級市。

## 沿革

一九五四年，宜侯夨簋出大港煙墩山，郭沫若、唐蘭考此器以為周康王封仲雍曾孫於**宜**，即今鎮江境內。然學界未有定論，存以備考。

《左傳·魯襄公二十八年》「慶封……奔吳，吳句余予之**朱方**，聚其族焉而居之，富於其舊。」始見典冊。前四七三年，越滅吳，朱方屬越。前三五五年楚滅越，改朱方為**谷陽**。

秦並天下，廢封建為郡縣，谷陽屬會稽郡。秦始皇帝三十五年發赭衣囚徒三千鑿京峴山闢馳道，改谷陽為**丹徒**。或傳始皇帝用方士言以京峴山有王者氣，遂斷以破之。

漢高祖六年，劉賈封於荊，丹徒屬焉。後英布殺賈，丹徒改屬吳國。景帝平七國之亂，改屬江都國。及武帝行推恩令，復置會稽郡，仍屬之。順帝永建四年分會稽置吳郡，丹徒屬吳郡。建安十四年，孫權築城北固山前峰，號曰「京城」，治吳於斯，城下稱**京口**。嘉禾三年，權改丹徒為**武進**。

晉太康二年置毗陵郡，治武進。明年，復丹徒。永嘉五年，改毗陵為晉陵。大興元年移治京口。或有領兗、徐而鎮京口者。

宋元嘉八年置南徐州，治京口，備有徐、兗、幽、冀、青、並、揚七州郡邑。永嘉之亂，士民南渡，僑置郡縣司牧之。惟地理參差，名號驟易，境土屢分，至割郡縣四五者，離合復改，實難精悉。

隋開皇九年，改丹徒為延陵，屬蔣州。越六年，以延陵、永年、曲阿三縣置潤州，州縣同治京口。大業初廢潤州復延陵縣，屬江都郡。

唐武德三年復置潤州，改延陵縣為丹徒縣。天寶元年，改潤州為丹陽郡。乾元元年復潤州，治京口，轄有江寧縣。江寧故稱金陵，有稱潤州為金陵者。永泰後，置浙江西道節度使，治潤州。建中二年合浙江東西二道觀察使，治潤州，旋賜號鎮海軍節度使。

宋開寶八年改鎮海軍為鎮江軍，政和三年升潤州為鎮江府。

元改鎮江府為鎮江路，屬江浙行中書省。

明初，太祖克鎮江，改鎮江路為江淮路，旋改為鎮江府，直隸南京。

清，仍為鎮江府，屬江南布政司。太平天國曾改為鎮江郡。

民國初，廢府制，仍名丹徒縣，直屬江蘇省。民國三年屬金陵道，十六年復仍直屬江蘇省。二十一年江蘇省移治丹徒，改丹徒縣為鎮江縣。抗日戰爭淪陷，日偽省會移蘇州。勝利後復遷鎮江。

一九四九年市縣分治，以城廂、近郊為鎮江市，四鄉為丹徒縣。縣市同治。一九五三年，並蘇南、蘇北行政公署為江蘇省，治遷南京。置鎮江地區行政公署，轄鎮江市及十縣。一九八三年撤公署，行市管縣，為省轄市，轄丹徒、丹陽、揚中、句容四縣。一九八四年十月，城區更名為京口區，郊區更名為潤州區。其後，丹陽、揚中、句容先後撤縣建市。二〇〇二年四月，撤丹徒縣，置丹徒區。

## 地理
鎮江，居北緯三十二點一度，東經一百一十九點三度，屬北亞熱帶南部季風氣候區，四季分明。年均溫十五點四攝氏度，日照二千又五十七點二小時，無霜期二百三十八日，降水量一千又七十二點八毫米。其地多丘陵，有寧鎮、茅山二山脈。歷為兵家必爭。

## 貨殖
永嘉南渡後，戶口大增，遂為大邑，元嘉間至有口四十餘萬。隋鑿運河，得以通南北貨殖。元至清為漕運重鎮。其民或以農耕，稻、茶、蠶桑，或以商賈。今以化工、造紙、建材、鋁業為骨幹。二〇〇七年地區生產總值一千二百一十二億元，人均四萬餘元。

## 人文
葛洪、陶弘景、戴顒隱於斯，劉裕起於斯，李德裕、辛棄疾鎮於斯，法海修於斯，柳永逝於斯，齊梁帝王葬於斯，趙聲 、賽珍珠、呂叔湘、茅以升生於斯。蕭統編《昭明文選》，沈括著《夢溪筆談》，米芾成一家山水，鄭燮書「難得糊塗」，劉鍔述《老殘遊記》。一時不可盡數。

## 名勝
鎮江無崇山峻嶺，然山不在高，世所聞名者三，金山、焦山、北固山是也。金山，居城之西北，原江中之島，清末島南沙長遂接南岸。有寺曰江天禪寺，俗稱「金山寺」。焦山，居城北江中，有寺曰定慧寺，大字之祖「瘞鶴銘」在焉。北固山，城北江岸邊，有寺曰甘露寺，傳劉備招親於此。城西寶華山，有寺曰隆昌寺，天下律宗第一，西南有茅山，第八洞天，第一福地也。
城中雲臺山麓西津渡街猶清末舊貌，徜徉於斯，不免悼古。

## 風土
俗諺：「鎮江有三怪，香醋擺不壞，肴肉不當菜，麵鍋裡煮鍋蓋。」麵鍋裡煮鍋蓋，鍋蓋麵是也。鎮江乃維揚菜代表地之一，蟹黃湯包、什錦素菜包、水晶肴肉、白汁鮰魚、清蒸鰣魚、蟹粉獅子頭、拆燴鯰子頭南北聞名，宴春酒樓傳承百年。

## 它典
* 鎭江市政府 

分類:江蘇省區劃
吉他

**吉他**、又稱**結他**，西樂也，弦有六，故號六弦琴。

古埃及、亞述已有之。而今之制，則為西班牙人托列斯所作。鋼絲為弦。亦有曰**古典**者，弦以尼龍，縱於**品**上。品者，辨音之器也，分品為音。品下為體，體狀若瓠。樂者橫琴股上，坐而樂之。其音粼粼然，如微波遞至，聞之者雖躁亦靜矣。
蜉蝣

**蜉蝣**，亦作**蜉蝤**、**渠略**，蟲也，不飲不食，朝生夕死。凡二千五百種。

卵於水上，爾後沉泥。迨孵，化稚蟲，凡數十變。時腹背具鰓十四、尾有三、無翼。居清水中，潛沒於沙泥、礫石、腐木間。凡年餘，食藻而生，水濁乃去。迨長成，鰓尾皆去、翼生，惟交合未可。方是時，鱒、鱸、鯰、鼓目魚之屬，俱好食之。漁人乃法其態，製鉤垂釣。

俄而浮水出，羽化，再變，方長成。雄有大目，尋雌合，以殖後；又絕飲食，美修羽翼。《本草綱目》云其朝生暮死。皆天性也，無他。

其生須臾，居鄙微身。騷人墨客，競以自類，或哀此生。蘇子嘗云︰「寄蜉蝣於天地，渺滄海之一粟。」即此意也。

## 據
* 《大英百科》英文版蜉蝣一文

分類:昆蟲綱
長江

**江水**出唐古拉山各拉丹東姜根迪如，長六千三百八十公里，中華之首，故稱**長江**。居天下第三，亞於巴西亞馬遜河。藏人曰**牝犛之水**（藏文：འབྲི་ཆུ་）。注於東海，秒三萬一千九百立方米，亦天下第三，次於非洲剛果河。其流亙古未改，蓋支流廣蔓，吞吐百川，半璧中華，賴江而生。

正源曰沱沱河，合當曲、楚瑪爾二水，曰通天河。

東至玉樹縣，曰麗水，順山勢，轉而向南。水出金，故稱金沙江。至玉龍縣，逢虎跳峽，曲折於兩山之間。復折向東北，經宜賓，合岷水，稱**川江**。

轉而東南，入瀘州，合沱水。又東經重慶市境，渝水自北流合。

東至奉節而入三峽。誠古今之至險，山川之奇勝。昔險絕遍生，急流難溯，今營三峽大壩，盡沒險灘，而絕壁猶存，民居仍稀。

出三峽，入宜昌，曰**荊江**，古荊楚之地也，故名。水流平直，然多險。至湖廣，地低平，古雲夢澤也，江水曲折，沙泥易積，每逢多雨，必成澤國。古者，江水東南入洞庭湖，納湘、資、沅、澧四水。今四水先入湖，至巴陵城陵磯納於江，復東北向納漢。遇大澇，則以松滋、太平、藕池、調弦四口納荊洪於湖中。

既合漢水，東南至九江市。古有彭蠡澤，今南遷成鄱陽湖。納五水而成巨浸，復合於江水。別有四水，合有九水會於此，故稱九江。

越九江，復折東北，納巢湖之水，東流至太平采石磯。又東北抵南京市，自此往東，又稱**揚子江**，因故揚子津而名。

過金陵，至鎮江，又折東，至江陰鵝鼻嘴，陡然湍流，以為鎖匙。既出，豁然開闊。下崇明，分南北二水道，注東海。唯今北道已淤，枯水期乃斷流。此處即維揚吳地也，人口巨萬，依江而生。蓋江水利於農之外，水流至此，深可容巨輪，故南京、上海等處皆為埔頭，可以贏利。

江畔自宜賓以下多巨邑，亦江水支流縱橫，自古利農商之故也。
哥倫布

**哥倫布**，義大利熱那亞人也，一四五一年生。幼嘗讀《東方見聞錄》，慕中華、印度之阜康。及長，好浮海行險。以為地圓若球，東西相連，南北相貫。毎言：「茫茫堪輿，其際不可測。然極東諸州之域，今已開創殆盡，惟極西未聞有國土也。吾將泛一葦於西溟，見千古未闢之邦。」

初，謁葡萄牙王，力陳西向印度之策，不果。復之西班牙，求謁其王。時西班牙以斐迪南及其妻伊莎貝拉共天下，二聖聞哥氏之說，奇之，乃許。並允以之為總督，享所得一成。一四九二年八月三日，以船三艘，聖瑪麗亞號、平塔號、尼娜號；水手八十八人，組隊揚帆，西尋印度。浮海二月，不見陸地，水手怨懟日甚。十月十二日，見海島，登陸。眾欣甚，蓋因時人所知，西行無土，終為瀑布。哥氏遂名之曰聖薩爾瓦多，取西班牙文救主之意也。時哥氏以為已抵印度，乃稱土著印第安，後世雖知實誤，沿用不改。因土著言南有大島，遂南向，得今古巴。十二月中旬，旗艦聖瑪麗亞號觸礁，棄船，登陸，名其地伊斯帕尼奧拉，今多明尼加也。尋以殘木築寨，號納維達德，西班牙文聖誕節也。哥氏令四十人居寨，探採金礦。翌年元月，攜金數斤、各島特産、土著六人歸航。三月十五日，返西班牙帕洛斯港。

二聖聞其捷報，亟欲盡得其利，詔其再組艦隊。自返航以降，哥氏名望日隆，遂輕得船十七艘、水手千二百人。一四九三年九月二十五日，自加的斯啟航。為知南方大島，遂西南向。越二月，至今瓜德羅普，登陸。其土著間或相食，落後尤甚。又始知菠蘿。因南方無利，乃北向，得今聖基茨、雷東達、安提瓜、蒙特塞拉特、尼維斯諸島。十一月十三日，泊聖克羅伊島。明日，戰土著，尋去。二十八日，還納維達德，惟人去樓空。後知戍兵紀律鬆弛，姦淫婦女，殺人擄掠，無惡不作，土著無可忍，遂盡殲之。哥氏不敢久留，東向百餘英里，另立城寨，以女王伊莎貝拉為名。俄回古巴，又下今牙買加，未得黃金。九月二十九日，還伊莎貝拉。蓋其水手品流複雜，為惡不仁，土著遂群起討之。哥氏無奈，率軍抵抗，勝。自是以降，五十年間，其地土著殆盡滅焉。越二年，奸佞讒哥氏剛愎自用，二聖信焉。哥氏遂於一四九六年三月，自將小船二艘、水手二百五十人、土著三十人還國。

一四九八年五月三日，哥氏以船六艘、合囚徒婦女數十，再西行。七月三十一日，至今特立尼達。明日，遠眺得一大陸，未知其盡處。此實今南美洲也。俄登陸於今委內瑞拉，知其地盛産珍珠，乃命開採。八月十九日，還伊斯帕尼奧拉島，時其地立有總督府，曰聖多明尼各。惟仍亂甚，遂以嚴刑峻法，盡戮非議者，無論土著、水手皆然，由是怨聲載道。公元千五百年初，二聖另委總督，以代哥氏。哥氏無奈，還西班牙，俄而縲紲，越月餘方釋。

一五零二年，雖年老力衰，哥氏仍請命於二聖，再將船四艘、水手數十西向。歷時二年，幾經風暴，殆盡覆沒。終得船救濟，一五零四年十一月，與所餘水手廿二人，還西班牙。

一五零六年五月二十日，卒，年五十六。哥氏至死，仍深信已抵印度。雖誤，其所至之地，實新大陸也。嗣後歐洲諸國紛至，競相逐鹿，掠奪物資。三百年後，歐洲之勝中華，蓋自是奠基也。

## 據
* 宋祖英《哥倫布》，臺灣東方出版社出版。
* 安積艮齋《閣龍傳》

分類:義大利列傳
地中海

地中海，廣四千公里，袤千八公里，方二百五十一萬六千公里。在歐亞非三洲之間，西以直布羅陀海峽通大西洋。東北以土耳其海峽連黑海。十九世紀，蘇彝士運河通，由是地中海海運可入紅海。

其陸間海也，風微浪緩，良港甚眾，為三洲要衝。沿岸之國、海中諸島，自古繁華，埃及、希臘、羅馬等，相繼而起。十四世紀，西端伊比利亞之民，浮海行險，及於舉世，其首多自地中海諸國至。

沿岸夏炎燥，冬暖濕。盛產柑橘、無花果、葡萄、橄欖等。
中原

**中原**者，華夏所世居也。所指絕廣。商周所指，西至函谷關，北至燕山，南至江漢，東至海。後所指愈大，凡華夏族所有之地，皆中原也。
維揚菜

**維揚菜**，訛曰**淮揚菜**，江左之味也。以鎮江、揚州為大宗。因材而作，精、雅、清、和、鮮；素有醉蟹不看燈、風雞不過燈、刀不過清明、鱘不過端午之傳。其藝重刀，片如紙、絲如髮、脫骨不破皮；善火，酥爛不失形，嫩爽不失味；尤重原汁原味，濃而不膩、淡而不薄，一物各一性、一碗各一味。

分類:中華饌食
農曆

**農曆**，中華曆法也。民國以格里曆為國曆，遂稱當時行用之中華曆法為**舊曆**、**夏曆**，民間則稱陰曆。農曆實乃陰陽合曆，非陰曆，學者當辨。

案中華曆理，曆數皆當實測。未來之數焉測，是以農曆之疏密皆在測與算。天體之行非萬年不變，故無萬年公式以定曆。雖海峽分治而南京紫金山天文臺、臺灣中央研究院計算中心各頒，實則皆同，或有小異，推步之疏密也。

## 曆法
推步之法甚繁，萬言不能盡。且曆理非一時所備，乃以今行曆法概言之。以朔定月，以日行周天定節氣。以支配中，冬至所在為子，大寒所在為丑，雨水所在為寅，餘皆類推。自漢至今行夏正建寅，故以寅為正月。

閏法，有閏置閏，或曰閏盡置閏。有閏，除二冬至之月，間有十二月之謂也。以無中之月為上月之閏，閏前不閏後。無閏之年，雖有無中之月亦不閏。

**民用置閏**，朔中同日，即不閏此月。**曆理置閏**，朔中雖同日，朔在中後，以是月為無中，可閏。現行民用置閏，於地理經度之異，所得或有不同。曆理置閏則不然。

## 沿革
中華曆法肇於夏，然文獻不足徵也。《尚書·堯典》帝曰：「咨！汝羲暨和。期三百有六旬有六日，以閏月定四時，成歲。允釐百工，庶績咸熙。」真偽莫辨。殷契或見十三月，閏法已具。至唐初，曆皆用平氣平朔及閏周，日久差顯，加之測日密，算日精，後世乃入歲差、廢閏周、朔改平為定乃至氣改平為定，中華曆法之理備矣。歷代改曆，行用百餘，今擇其要者述，以明沿革：

* 顓頊曆，首徵文獻也。秦並天下所頒，歲周三百六十五日又四分日之一，朔望月二十九日又九百四十分日之四百九十九，建亥，閏置九月後，稱後九月。行用至漢武。
* 太初曆，漢太初元年頒，歲周三百六十五日又一千五百三十九分日之三百八十五，朔望月二十九日又八十一分日之四十三，故又稱八十一分曆，以無中置閏，建寅。是後曆皆以無中置閏且建寅。
* 甲子元曆，即大明曆，梁天監九年頒，始入歲差，歲周三百六十五日又三萬九千四百九十一分日之九千五百八十九，朔望月二十九日又三千九百三十九分日之二千九十，改閏周為三百九十一年百四十四閏。此前皆用十九年七閏也。
* 戊寅元曆，唐武德二年頒，改平朔為定朔，廢閏周。是後曆皆用定朔。
* 授時曆，元至元十八年頒，廢上元積年。
* 時憲曆，清順治二年頒，依崇禎曆書定，改平氣為定氣。
* 新法夏曆，中華民國三年頒，沿時憲曆之則，依北平地方時，棄舊數而引西學新數。
* 紫金曆，中華民國十八年頒，依東八區標準時。

## 術語
* 陰曆：純以月朔定曆。
* 陽曆：純以日行周天定曆。
* 陰陽曆：亦稱陰陽合曆，以日行周天定年，以月朔定月，以閏調和。
* 天周：日再經某天官之時長。恒星年是也。
* 歲周：亦稱歲實，日再經冬至之時長。今天文回歸年以日再經春分計，實一也。
* 歲差：天周與歲周之差也。
* 節氣：分黃經二十四等分，得二十四節氣。
* 平氣：古人不知日行有遲速，分歲周二十四等分以定節氣。
* 定氣：依日行之黃經周天度數二十四等分以定節氣。
* 朔：日月等黃經之時。
* 望：日月黃經差半周天之時。
* 平朔：依朔望月之均。
* 定朔：依朔望之實測。
* 上元：推步之始也。是日甲子，夜半冬至朔，日月五星赤經皆同。劉歆制三統曆首推上元，得太極上元，距太初元年十四萬三千一百又二十七年。

## 正名
民國行用格里曆，稱當時中華曆法為舊曆，因用夏正，又稱夏曆，實未有農曆之名。雖漢武以來中國曆法皆用夏正，然上古六曆皆用，殷建丑，周建子，秦建亥，不能以夏曆概言。今中華內外多以「農曆」言，故從俗從眾。
司馬喜

**司馬喜**，一名**熹**，又名**憙**，銘器又名**賙**，皆同音字之假借。衛人，中山相邦也，封藍諸君。

喜初仕宋，有罪見髕，乃奔中山，成公之朝也。

後成公薨，王錯以幼齒即位，未通智，唯傅姆是從。朝中大臣季辛與爰騫相怨，喜與季辛惡，陰遣人殺爰騫，王錯以為季辛也，因誅之。

周顯王卌六年，魏惠王用犀首之策，行「五國相王」，中山與燕、趙、韓、魏為王。齊威王使使至燕、趙，言曰：「我萬乘之國也，中山千乘之國也，何侔名於我？寡人羞與中山並為王，願與大國伐之，以廢其王號。」欲割平邑以賂，出兵以攻中山。中山聞之，大恐。喜患之。用張登計，果使趙、魏親中山以應齊。後用計使中山王立陰姬為王后。

周赧王元年，燕國亂，中山王使喜伐燕國，取地數百里，列城數十，定燕君臣之位，上下之體。因功賜予死罪三世無不赦。周王及諸侯並遣使致賀。

後王錯斃。太子立，尊喜為「仲父」。新王年幼，喜代掌大權。卒年約六十。
盧森堡

**盧森堡大公國**，在西歐，都盧森堡市。方二千五百八十有六公里，口四十六萬八千五百七十有一。深居內陸，旁接法蘭西、德意志、比利時三國，盧森堡語、德語、法語均為官話，民多奉天主教，生計豐饒。
雷曼兄弟公司

**雷曼兄弟公司**，紐約之投資銀行也。一八五零年，亨利雷曼創於蒙哥馬利。初，雷曼氏創商鋪“亨利雷曼”；逾六年，族弟從之，因易名焉。至二零零七年，富甲一方，與高盛、摩根士丹利、美林合稱四大投資銀行。二零零八年中，受累於次貸，大廈將傾。是年秋，虧欠六千餘億美金，遂破產。並牽動天下國計，商賈不舉，諸業欲潰，民不聊生，至今未盡。
顏回

**顏回**者，魯人也，字**子淵**，亦稱**顏淵**。周景王二十四年生。仲尼弟子之首，世稱**復聖**。父无繇，字路，亦孔子弟子。

孔子以其賢且好學，有德行，贊之曰：「賢哉回也！一簞食，一瓢飲，在陋巷，人不堪其憂，回也不改其樂。」魯哀公問於孔子：「弟子孰為好學？」孔子對曰：「有顏回者好學，不遷怒，不貳過。不幸短命死矣，今也則亡。」

子畏于匡，顏淵後。子曰：「吾以汝死矣。」曰：「子在，回何敢死？」

子困於陳蔡，絕糧七日，子貢以所齋貨，竊犯圍而也，告糴於野人，得米一石，回與子路炊，有埃墨墮飯中，回取而食之。子貢自井望觀之，不悅，以為竊也。入問孔子曰：「仁人廉士窮改節乎？」曰：「改節即何稱于仁廉哉？」子貢曰：「若回也，其不改節乎？」孔子曰：「然。」子貢以所飯告孔子。子曰：「吾信回之為仁久矣。雖汝有云，弗以疑也，其或者必有故乎？汝止，吾將問之。」召顏回曰：「疇昔予夢見先人，豈或啟佑我哉。子炊而進飯，吾將進焉。」對曰：「向有埃墨墮飯中，欲置之，則不潔；欲棄之，則可惜。回即食之，不可祭也。」子曰：「然乎！吾亦食之。」顏回出。孔子顧謂二三子曰：「所信者目也，而目犹不可信；所恃者心也，而心犹不足恃。弟子记之，知人固不易矣。吾之信回也，非待今日也。」二三子由此乃服之。

周敬王二十九年，回死，孔子哭之慟，曰：「自吾有回，門人益親。」

## 據
*《史記·仲尼弟子列傳》
*《論語》
兩晉年號表

此下收兩晉年號。上承三國年號表，下接南朝年號表。十六國、北朝之表別立。

## 西晉

## 東晉

## 據
*中央研究院 兩千年中西曆轉換
冉有

**冉求**，字**子有**，亦稱**冉有**。魯人也，周景王二十三年生，仲尼弟子，季氏宰，以政事稱。其性謙退，子常進之，曰：「聞斯行之。」

季氏將伐顓臾。冉有、季路告於孔子。子責求深，曰：「危而不持，顛而不扶，則將焉用彼相矣？且爾言過矣。虎兕出於柙，龜玉毀於櫝中，是誰之過與？」且曰：「今由與求也，相夫子，遠人不服而不能來也；邦分崩離析而不能守也。而謀動干戈於邦內。吾恐季孫之憂，不在顓臾，而在蕭牆之內也。」後，二子果說季氏，而顓臾終免見伐。

季康子問孔子曰：「冉求仁乎？」曰：「千室之邑，百乘之家，求也可使治其賦。仁則吾不知也。」

季氏富於周公，而求為之聚斂而附益之。子曰：「非吾徒也。小子鳴鼓而攻之，可也。」

卒年不詳。

## 據
*《史記·仲尼弟子列傳》
*《論語》
子游

**言偃**，字**子游**，吳人也，以字行。周敬王十四年生，仲尼弟子，以文學稱。

偃嘗為武城宰。孔子之武城，聞弦歌之聲，乃莞爾而笑，曰：「割雞焉用牛刀？」子遊對曰：「昔者偃也聞諸夫子曰：『君子學道則愛人，小人學道則易使也』。」子曰：「二三子！偃之言是也。前言戲之耳。」

子游問孝於孔子。子曰：「今之孝者，是謂能養。至於犬馬，皆能有養；不敬，何以別乎？」

孔門諸子中，獨子遊生於江南，學成南歸，道啟東南，世譽「**南方夫子**」。

周貞定王二十六年卒。

## 據
*《史記·仲尼弟子列傳》
*《論語》
泰京銀行

**泰京銀行**又名**鷹泰銀行**（泰文曰：ธนาคารกรุงไทย，SET代碼：KTB）者，泰王國之銀行也，今是國居三，泛亞居廿九。

一九六六年泰王國政府創辦，一九八九年其株乃市于泰王國股票交易所，今財政部持株過半數

。

本部設於曼谷素昆逸道（Sukhumvit Road, Watthana），今舉國分行七百八十

，東京、香港、台北皆有分行，員三萬餘。

## 注




## 它典
* 泰京銀行官址  (英文首頁)
* 泰京銀行公眾服務端  (泰文)
* 泰京銀行公眾服務端  (英文)
* 泰京銀行客戶服務中心  - 電話:(1551-僅泰國國內)
閔子騫

**閔損**，字**子騫**，魯人也，以字行，周景王九年生，仲尼門人，以德行稱，位僅次於顏回。

季氏使閔子騫為費宰，子騫不欲，乃語使曰：「善為我辭焉。如有復我者，則吾必在汶上矣。」後世朱熹引程氏评曰：「仲尼之門，能不仕大夫之家者，閔子、曾子數人而已。」

損母早喪，父續弦，生二子，衣以棉絮，而衣損以蘆花。父令損御，體寒失駕。父怒而鞭之，破其衣，而蘆花見，父乃察知其故，欲出後母，損止其父曰：「母在一子單，母去三子寒。」後母聞之，卒悔。孔子贊之曰：「孝哉閔子騫！人不間于其父母昆弟之言。」此即二十四孝之「單衣順母」。

周敬王三十三年卒。

## 據
*《史記·仲尼弟子列傳》
*《論語》
冉耕

**冉耕**，字**伯牛**，魯人也，周靈王二十四年生，仲尼弟子，有德行。

伯牛有惡疾，孔子往問之，自牖執其手，曰：「命也夫！斯人也而有斯疾，命也夫！」後世有好事者考據，謂其以德行而罹惡疾，是故夫子歎之，以為不公也。

早逝，卒年不詳。

## 據
*《史記·仲尼弟子列傳》
*《論語》
仲弓

**冉雍**，字**仲弓**，以字行。周景王二十三年生，魯人也，與冉伯牛同宗，仲尼弟子，嘗為季氏宰。

孔子以仲弓有德行，曰：「雍也可使南面。」以其可任諸侯之治也。其父賤人，子謂雍曰：「犁牛之子騂且角，雖欲勿用，山川其舍諸？」

仲弓問政於孔子，子曰：「先有司，赦小過，舉賢才。」復問曰：「焉知賢才而舉之？」子曰：「舉爾所知。爾所不知，人其舍諸？」

卒年不詳。

## 據
*《史記·仲尼弟子列傳》
*《論語》
子夏

**卜商**，字**子夏**，溫人也，以字行。周敬王十三年生。仲尼弟子，以文學稱。

子夏為莒父宰，問政於孔子。子曰：「無欲速，無見小利。欲速，則不達；見小利，則大事不成。」
 
子夏曰：「賢賢易色，事父母能竭其力，事君能致其身，與朋友交言而有信。雖曰未學，吾必謂之學矣。」又曰：「日知其所亡，月無忘其所能，可謂好學也已矣。」 後世謂孔門自曾子以下，篤實無若子夏。故《論語》載其言數矣。

司馬牛憂已無兄弟，子夏曰：「君子敬而無失，與人恭而有禮。四海之內，皆兄弟也。君子何患乎無兄弟也？」

子貢問於孔子：「師與商孰賢？」子曰：「師也過，商也不及。」復問：「然則師愈歟？」曰：「過猶不及。」

孔子既沒，子夏居西河，為魏文侯師。

其子死，哭之失明。

卒年不詳。

## 據
*《史記·仲尼弟子列傳》
*《論語》
紐約市

thumb|right|紐約大觀
**紐約市**，在美國東岸，其國之要邑也。舉國商貿，咸發於此。下分五區，曰曼哈頓、皇后、布朗克斯、布魯克林、斯坦頓島。方七百九十公里，口八百二十七萬有奇。計及其郊，則方萬七千四百公里，口千八百有八十萬。是邑也，貨殖駢闐，泉幣流通，爲政令之樞機，亦文教之淵藪。至於採風問俗、聲色遊觀之屬，靡不畢備。聲聞四海，號爲美邦首善之區。

西元一六二四年，荷人初至，立埠，曰**新阿姆斯特丹**。後英國領之，易名紐約，唐言**新約克**，蓋英國海相時屬約克公爵也。屬北美十三州殖民地。美國立，嘗都之五載，復遷華盛頓。自是，規模甲美國，商賈輻輳，豪富蟻聚，尤以華爾街名世。

境內勝蹟棋布，其最著者，曰帝國大廈、曰時代廣場、曰自由神像。此地乃人文淵藪，風氣之先也。凡哈林復興、抽象畫派、百老匯劇、嘻哈樂風，皆濫觴於斯，而聲播寰宇。聯合國總部亦設焉。
## 辨名
俗稱紐約市，官制正名曰**紐約之城**。又譯新約克。約克者，英倫名郡也。昔英吉利併此地，以王弟約克公爵主之，因取其號以名，示不忘本，故曰「新」也。

分類:紐約州
分類:基礎之文
美國

**美利堅合眾國**，略稱**美國**，古稱**花旗國**，《海國圖志》作**米國**，都華盛頓。其地有先民，自北亞踏白令海峽而至，傳世至今，凡萬五千年有奇，是為印地安人。

一六〇七年，英國人建王家屬地，號維吉尼亞州，是時尼德蘭、瑞典亦殖民北美。尼德蘭之新阿姆斯特丹為英所併，改稱紐約；瑞典之新瑞典亦不支。其時，英國獨尊國教，致使清教徒、天主教徒多有移民者，遠渡重洋，殖民美利堅，初時凡十三州。嗣後，歐羅巴之德意志、瑞士、愛爾蘭等地，亦有遷美者。

及英敗法國，稱霸七海，花費鉅甚，欲以北美殖民地分擔，始聚斂於美。美人欲得國會席位，成英格蘭王國之一部，王不許，遂有反意。一七七六年，北美十三州宣佈獨立，英國遣軍討之，八年而敗，遂割密西西比河以東之地，史稱美國獨立戰爭。嗣後美利堅多所用兵，國土日張；美墨戰勝，本土底定；南北戰爭終，始遣兵海外。至二戰終，已成天下一極，且平分秋色於蘇聯焉。

一九九一年，蘇聯解體，舉世強權，唯美利堅矣。是時，其國之勢，世無可匹。

至今所見，國所領者，五十州一區，別有數海外領。地廣九百有五十萬平方公里，口三億有餘。地多處北美洲，西濱太平洋，東臨大西洋，北鄰加拿大，南接墨西哥。是國之制，曰聯邦，國之元首，稱總統，為民所舉，四年一任，允連任一。國之政體，「三權分立」也，云何三權？曰總統、曰國會、曰最高法院是也。美利堅憲法，以「制權力、重自由、尊民主」為旨，以為國本也。以史觀其所盛，多仗天下移民之力也。

昔彼總統林肯曰：「民治、民有、民享，我所奉也。」僅此精神，百載以降，遐邇所聞。 

Image:Lexington Battle Green, Lexington MA.jpg|萊辛頓公園
Image:0326New York City Statue of Liberty.JPG|自由女神像

Image:Golden Gate Bridge Clear.JPG|金門大橋
Image:Apollo 15 flag, rover, LM, Irwin cropped.jpg|阿波羅登月

## 地方
美國領州五十，今具其名如下。
*阿拉巴馬州
*阿拉斯加州
*亞利桑那州
*阿肯色州
*加利福尼亞州
*科羅拉多州
*康乃狄克州
*德拉瓦州
*佛羅里達州
*喬治亞州
*夏威夷州
*愛達荷州
*伊利諾州
*印地安納州
*愛荷華州
*堪薩斯州
*肯塔基州
*路易斯安那州
*緬因州
*馬里蘭州
*馬薩諸塞州
*密歇根州
*明尼蘇達州
*密西西比州
*密蘇里州
*蒙大拿州
*內布拉斯加州
*內華達州
*新罕布夏州
*新澤西州
*新墨西哥州
*紐約州
*北卡羅來納州
*北達科他州
*俄亥俄州
*俄克拉荷馬州
*俄勒岡州
*賓夕法尼亞州
*羅德島州
*南卡羅來納州
*南達科他州
*田納西州
*德克薩斯州
*猶他州
*佛蒙特州
*維吉尼亞州
*華盛頓州
*西維吉尼亞州
*威斯康辛州
*懷俄明州
長安

西安，古**長安**也，中國舊都，漢、隋、唐都之，城址歷朝有變，今西安咸陽間是焉。王莽篡，嘗易名常安而都之，合以常治久安意，莽卒，尋復名。後梁朱溫置雍州大安府，元世歸安西、奉元路，有明稱西安，迄今沿用。

今之西安城牆者，蓋明西安城也。唐時極盛，曰長安者，覆壓三百餘里，車馬駢闐，商賈輻輳，凡四方十二門，縱橫二十五街，置東西二市，分一百零八坊，界以朱雀大街，東則萬年縣領，西則長安縣治，蓋取其「萬年長安」意也。

倭僧圓仁《入唐求法巡禮行記》載，「夜三更東市失火，燒東市曹門以西二十四行，四千餘家。」

漢長安革古來築成方圓相圍之法，取宮，街，寺，民一合符契之勢，開今世城建之先法。渤海國上京龍泉府、日本平城、平安京悉效其制。北城為庶民之閭，計百六十。西北為市，曰「長安九市」。

今人馬伯庸嘗作有《長安十二時辰》，蓋故唐長安事也。

## 史略
武王自酆居鎬，諸侯宗之。至幽王，燃烽火而戲諸侯，失信於天下，犬戎遂攻而拔之，平王乃東遷成周。豐京者，臨澧水而對鎬京，宗廟祭祀在茲焉。

漢高祖欲都洛陽，張良諫之，因都長安焉。太祖五年，以秦故宮址修長樂宮，七年，復修未央于長安鄉，因以名之曰長安。惠帝五年，城防始竣。至武帝世，置京兆尹，修北，桂，明光諸宫，擴上林，掘明池，肇建章。

王莽敗，長安隳，光武中興以降，三國至晉，未嘗都之。周文帝宇文泰興，復都之。

隋文皇修大興京于首塬南，開皇二年，詔以宇文愷為營新都副監，高熲為大監，六月，破土，翌年春三月，竣。四年，鑿廣通渠，引渭至河。武德元年，唐立，乃改大興為長安。太宗、玄宗、數修之，興興慶宮，大明宮。唐末朱全忠嘗遷洛，以長安爲佑國軍。

宋置陝西路，尋置永興軍路。金改永興軍路為京兆府路。洪武二年，明太祖封次子樉為秦王，有詔西安府長興侯耿炳文并都指揮樸英奉行西安府修整。洪武三年，始建西安城牆。西南西、南兩面礎隋唐故城而延之，東，北牆咸新建之。洪武十一年始竣。隆慶二年，砌牆面以青磚。垣高一十二米，底寬一十五米，頂寬十有四米。方圓十二平方公里，復舊唐故城之十一。崇禎九年，陝西巡撫孫傳庭備闖王之亂，興四門「瓮城」。崇禎十六年，闖王拔西安，翌年都之，國號大順。清襲明制，補修者十有二。乾隆四十六年，倍城牆，設海墁，修水道。
林語堂

**林語堂**，本名**和樂**，後改**玉堂**，又改**語堂**，筆名**毛驢**、**宰予**、**豈青**，清福建龍溪坂仔村人，光緒廿一年八月廿二日生。父至誠，為牧師，母楊氏順命。有兄弟六人，姊二人，排行第五。 

年六歲，入基督教辦銘新小學。年十歲，轉校廈門古浪嶼基督教辦小學，初睹泰西文化。年十三，入尋源書院就讀中學，始思改良部首檢字。年十七，入上海聖約翰大學，攻讀神學。明年，疑神學之說，改入文科，主修語言學。迨畢業，任教國立清華大學。年廿三，布〈漢字索引制〉。年廿五，赴笈美國，肄業哈佛大學比較文學研究所。越三年，得文學碩士銜。是歲，轉赴德國，入萊比錫大學，專攻中國音韻學。翌年，以論文〈古代中國語音學〉得博士銜，還國。任國立北京大學教授、國立北京女子師範大學教務長及英文系主任。年三十，撰搞《語絲》雜誌。年三十一，出版《末筆檢字法》。年三十二，任私立廈門大學文學院長，並書雜文、究語言。翌年，任民國外交部秘書。年三十八，主編《論語》半月刊，以「兩腳踏東西文化，一心評宇宙文章」為鵠的。年四十，創辦《人間世》半月刊，倡言「以自我為中心，以閒適為筆調」。年四十一，創辦《宇宙風》半月刊，旨在暢談人生，言必近情。

後赴美國，著以英文，有《吾國與吾民》、《生活的藝術》、《京華煙雲》、《風聲鶴唳》、《朱門》、《老子的智慧》、《蘇東坡傳》等。復輾轉於英國、義大利、法國間。民國三十二年，還國，至重慶講學。越明年，南下新加坡，籌建南洋大學，任校長。三十六年，創明快中文打字機。惜會國共內戰，未能生產，語堂幾近破產。明年，赴法國，任聯合國教科文組織藝文組主任。越半年，辭職，專注文章。四十一年，在美國與友合辦《天風》雜誌。五十五年，還國，定居臺灣陽明山腰。翌年，任香港中文大學研究教授，主編《當代漢英詞典》，以自創上下形檢字法為檢索。同年，此檢字法得民國內政部專利。五十八年，任中華民國筆會會長，迄六十四年二月，後改任榮譽會長。六十三年，出版《林語堂當代漢英詞典》。六十四年，受舉為世界筆會副會長。明年三月廿六日，病卒於香港瑪麗醫院。四月移靈臺北，葬於故居後園，享年八十二歲。

妻廖氏翠鳳，有三女，名相如、太乙、如斯。七十八年，太乙撰《林語堂傳》，列叙其父生平。

語堂一生，工於語文、繙譯，博通中英，尤以幽默一譯名世，遂稱幽默大師。夫幽默者，言詼諧而意賅也。其也著作等身，傳世有《剪拂集》、《新的文評》、《語言學論叢》、《歐風美語》、《大荒集》、《我的話》兩卷、《林語堂幽默文選》、《生活的發見》、《新生的中國》、《俚語集》、《第一流》、《語堂文存》、《中國聖人》、《中國文化精神》、《諷頌集》、《愛與刺》、《錦繡集》、《生活的藝術》、《有不齋文集》、《雅人雅事》、《語堂隨筆》、《撥荊集》、《京華煙雲》、《文人畫像》、《啼笑皆非》、《林語堂散文集》、《無所不談》、《平心論高鄂》、《語堂文集》、《林語堂經典名著》、《文人剪影》、《中國人》、《賴柏英》、《人生的盛宴》等。

## 據
*林語堂故居網站。民國九十五年。關於林語堂－生平列表，http://www.linyutang.org.tw/user/aboutlinyutang_2.asp 
*林語堂故居網站。民國九十五年。關於林語堂－作品列表，http://www.linyutang.org.tw/user/aboutlinyutang_3.asp 

分類:中華民國列傳
中醫

**醫**之為道，所以生生也。上古神聖，體天用道，以救夭札，故古亦曰**岐黃**，曰**術家**。逮乎近世，西學東漸，乃有**中醫**之稱，以別於泰西之術。
## 源流
權輿於炎帝，遍嘗草木，始辨性味；講道於軒轅，咨訪岐伯，乃定經絡。是為《素問》《靈樞》，允為醫家鼻祖。漢季長沙守張機，傷宗族之殂謝，勤求古訓，著《傷寒雜病論》，立辨證之法，後世宗之，尊曰醫聖。降及唐宋，名賢輩出，若思邈之《千金》，瀕湖之《本草》，源流深遠，代有異撰。至清季國運陵夷，西法盛行，格致家多斥此為舊學，欲廢絕之；然賴民間篤信，遂得不廢。
## 理致
夫身猶一小天地也，人與造化相參。陰陽者，氣機之消息；五行者，臟腑之生剋。氣血榮衛，周流經絡，如環無端，不失其常，則體安；若氣滯血瘀，則百病生焉。凡病之起，不外內傷七情，外感六淫，暨飲食蟲獸金刃之所傷也。
## 治法
臨證必察四診：望其氣色，聞其聲息，問其所苦，切其脈象。審證求因，施治有方。一曰湯液，採草木金石之偏性，以糾臟腑之偏頗；二曰針灸，刺穴調氣，艾灼溫陽；三曰導引按蹺，以舒筋絡；四曰攝生，調情志，節飲食，慎起居。
## 辨正
近世格致之學昌明，泰西醫術專於剖肌析理、化驗實測。以之律中醫，則多有鑿枘。或疑其說玄虛無據，或病其藥毒性未明，遂有廢醫存藥之論，甚至斥為誕妄。唯或以此術長於整體調攝，治未病，平痼疾，往往有奇效。針砭之術，今已播於殊方。萬國衛生會亦列諸醫典，視為瑰寶。信者謂神，疑者謂巫，爭議不絕，亦未見廢。
## 據

*
張靈甫

**張靈甫**，本名**宗靈**，清陝西西安人也。光緒二十九年生。

年少，每遊文廟，常攜紙筆臨碑，頗有書名，于右任奇之，累給資助。

民國十二年，入北京大學，治史。

時，海內紛擾，十六年，入陸軍軍官學校，與林彪、劉志丹、唐生明等份屬同窗。

二十四年，或言其妾吳氏私竊文牘以通中共，屢索不得，殺之，坐罪入獄。

二十六年，盧溝橋事變，國民政府從王耀武所請，敕令服刑官兵調服軍役，留原銜，戴罪立功。宗靈感耀武知遇之恩，改名靈甫，以示悔過。致書家中曰：「此次抗戰，為國家民族爭生存，兵凶戰危，生死未卜，家人當我已死，絕勿以我尚生，予果死，堂上雙親，請兄奉養，膝下諸子，望兄撫教。予妻守嫁，聽其自由。」旋以五十一師戰寇於滬，是為八一三淞滬保衛戰。寇勢眾兵利數倍於其師，靈甫肉袒持鎗，率眾迎擊，斃敵八百有餘。

二十八年三月，會戰南昌，右股中彈，醫欲除之，靈甫以失股不能領軍，乃授鎗予副官，曰：「吾將不省，有欲截吾股者，立止之，強為者，斃之！」以是右股傷難愈，蔣中正令往香港延醫診治，手術甫訖，或於報章曰：「戰時軍人不宜出國養病。」靈甫然之，曰：「軍命不可違，軍人死不足惜，何惜一足哉。」思歸以戰。醫阻曰：「容再療一月，或可痊癒。」終不顧，遂跛一足，世稱「跛腿將軍」。

三十年春，署理五十八師，撃日軍第三十三、三十四師團，破之。三十二年冬，與五十一師共殲寇十三師團大部於常德。此敵師，屠南京者也。

寇降而國共分道，三十六年，所部整編七十四師與中共華東野戰軍陳毅部戰於孟良崮，終因馳援受阻，空投輜重又誤入解放軍陣中，全軍覆沒，靈甫亦告陣亡，年四十五歲。或謂國軍尾大不掉，加之靈甫孤傲，眾將坐視其困，雖圍共軍而未戮力，事乃至此。既歿，共軍殮其骸，葬之。九十三年，其遺孀王玉齡，立其衣冠冢於上海浦東玫瑰園。

靈甫以戰功名世，累受旌勳，蔣公謂曰：「模範軍人」。其律己甚嚴，每歸省，輒三十里外下馬，免戎裝，鄉里俱慕其名望，子弟多往從之。

爾後民國居臺，褒獎甚豐，入祀忠烈祠，名列第一。共和國立，史書止言孟良崮陣亡事，謂其「斃命」，而於抗戰之功鮮有記焉，以故大陸後人不詳其事久矣。

九十八年，王氏致書國民黨主席吳伯雄，言以昔靈甫知事不偕，臨殉自毀所受諸勳，請補授。然國防部覆以須自費鑄勳之銀，輿論大嘩。部堂乃公歉，補頒。

一〇四年，子道宇覓其骸，或謂在某羊圈下，欲發之，其主索金廿萬，事不偕。眾聞之，或以名將稱之，嘆英雄晚景；或辯以其功薄德鮮，不足稱道。

## 家屬
*妻 邢鳳英
**子 居禮
*妻 吳海蘭
**女 清芳
*妻 王玉齡
**子 道宇，今居上海，主業童裝貿易，兼研抗戰歷史。

分類:中華民國列傳
盧溝橋事變

**盧溝橋事變**，事在民國二十六年七月七日，故亦作**七七事變**。

盧溝橋，北平廣安門西南，跨永定河，本京畿南首要衝，昔有盧溝曉月者，列燕京八景。

民國二十六年六月，日本支那駐屯軍操演於盧溝橋，欲釁。七月七日，進逼宛平城，事未宣。恐其驟犯，國府遂遣兵布防。日軍詭稱遭襲，還營。是夜，一卒未歸，覓至宛平城外，欲入，拒之。未幾，卒還，戌時猶以炮轟城。二十九軍吉星文部鵲起，力禦之。

九日，兩軍對峙。擬訂約止戰，然日軍益兵，或佔村，或炮轟城。

十日丑時，日軍復行進攻，圍城，毁鐵。

十七日，蔣中正於廬山宣言，曰：「戰事驟發，亦有策，必守之。吾國雖尚太平，然不求苟安，且延之，勿疾克。當知戰事既開，勢若覆水，請棄城下之約，同心守義，利可斷金。是役也，地無分南北，人無分老幼，無論何人，皆有守土抗戰之責，必死而後生。」至是舉國同心，鉅戰八載。

## 引據

分類:中華民國紀事
宋哲元

**宋哲元**字**明軒**，山東樂陵人也。光緒十一年九月廿三生。幼年家貧，刻苦力學。三十三年從戎，就學北洋陸軍隨營武備學堂。肄業，仕於馮玉祥西北軍中。

直奉戰爭間，列西北軍五虎將。玉祥得勢，改西北軍曰國民軍，中華民國十四年，命哲元都統熱河。以承德避暑山莊為蠶蜂學校，教民樹桑養蜂。又起軍械廠，能製盒子炮，稍實軍備。十五年復領兵，民夾道相送。五原誓師後，隨國民軍投國府，哲元帥國民革命軍第二集團軍第四方面軍。

十六年，除陝西省主席，仍為玉祥部。中原大戰間為玉祥師，敗，退守晉南，為張學良所收，其部改屬東北軍。二十年，復改國民革命軍第二十九軍。九一八事變，哲元與第二十九軍官兵通電全國，曰：「哲元等分屬軍人，責在保野。謹率所部枕戈待命，寧為戰死鬼，不作亡國奴，奮斗犧牲，誓雪國恥。」

二十二年一月十日，哲元奉學良令，率軍自山西陽泉往北平東境，以防日師西侵。二月二十二日，日本關東軍並滿洲軍攻熱河，其眾十萬餘。熱河省主席湯玉麟不戰而逃。熱河既亡，日滿聯軍攻長城。哲元遂與關麟徵、黃杰等，守長城各口。第二十九軍武備不足，遂將大刀，與日師血戰喜峰口，殺敵六千餘。

二十四年，轉二級上將，任平津衛戍司令兼河北省主席。盧溝橋事變間，錯判時勢，北平、天津盡失。二十七年拜第一集團軍總司令。尋肝有疾，後二年，以病辭軍職，居四川綿陽。同年四月五日病薨。追贈一級上將。

朱德、彭德懷贈挽聯曰：「一戰一和，當年變生瞬間，能大白於天下；再接再厲，後起大有人在，可無憂乎九泉。」

分類:中華民國列傳
水筆仔

**水筆仔**，別名**秋茄樹**，屬紅樹科灌木，生於華南、香港、臺灣、日本九州、沖繩諸地。沿海而生，果似懸筆，因以為名。葉常綠，對生，革質，狀橢圓。花瓣白，凡五、六片，柱頭三裂。

所處潮濕、缺氧、多鹽，種子雖播，難以萌芽。遂別樹一法，曰胎生苗。夫胎生苗者，果熟而不落，種子萌長於內。及出胚莖，懸於母株，吸取精氣。數月以降，胚莖乃熟，落入潮水，隨之漂流。苟遇軟泥，筆直而插，則可茁壯也。

每年夏日，花開遍野，狀若星辰。及花謝結果，則似圓錐。至果熟焉，胚莖生後，狀方懸筆。故欲見其筆狀，宜於秋冬之時，胚莖未熟，果未入水之際矣。

其木盤根錯節，難以動搖。能防風、定沙、護堤，遂遍植於岸焉。

## 據
*臺南市紅樹林保護協會網站。民國九十五年。水筆仔，https://mpatc2003.myweb.hinet.net/e1_mangroves_Kandelia_candel.htm 

*滬尾文史工作室。民國七十九年。紅樹林∼水筆仔，https://chwk.huwei.com.tw/p3/redt/p3a02.htm 

*林園紅樹林生態區網站。民國九十一年。紅樹林生態－水筆仔，https://163.16.16.4/lk5121/life/my_family2/treefamily_01.htm
崔顥

**崔顥**者，擢進士第，有文無行。好蒱博，嗜酒。娶妻惟擇美者，俄又棄之，凡四五娶。終司勳員外郎。初，李邕聞其名，虛舍邀之，顥至獻詩，首章曰：「十五嫁王昌。」邕叱曰：「小兒無禮！」不與接而去。晚節忽變常體，風骨凜然，一窺塞垣，說盡戎旅。天寶十三年卒。

## 據
*《新唐書》崔顥傳
*唐殷璠《河岳英靈集》
紙鳶

**紙鳶**者，戲物也。常以細竹為骨，以紙，薄絹蒙其上，常作鳥狀。系之以線，佩以絲竹，因風假勢，鳴然放之，故又曰**風箏**。

其源諸書多有云，初作陣前之用，梁武嘗以告急於外，亦有「墨子為木鳶，三年而成」、「公輸般製木鵲以窺宋城」之言，明季，載以火器，名「神火飛鴉」，乘風起，入敵營炸之。

今用為戲，老少咸樂之。當清明時，民畢集以戲，日暮方歸，宋時或謂可放舊年積孽，有入雲斷線之俗。其精者，圖繪暢美，亦可一觀。放之雲中，輕揚飄然，望之如生如畫，如離如隨，嘆為雅好。而最優者，當濰坊之作也。世人呼之「世界風箏之都」，期年一會，天下善者皆至，競技以樂。
形意拳

**形意拳**者，內家拳法也，與太極、八卦並稱三大。

有傳為岳飛所創，亦有云為達摩者。然內家功法出道家，自商周即以大成，老莊孔孟皆以此修身，遠早乎達摩，故其緣起終不可考矣。

形意重實戰，直進直退，鮮有躥高翻騰，故行於沙場焉。

分類:伎藝
佟麟閣

**佟麟閣**，原名**淩閣**，字**捷三**，清高陽人也，光緒十八年生。先祖出滿洲正白旗佟佳氏，父煥文，母胡氏。清末，旗人失養，煥文乃棄職務農。

幼隨舅讀經史，煥文亦常勵之，語以興邦治國之道。年十六，因賓客至高陽縣公署繕寫，得覽縣誌，知為高陽君之故城，遂生敬仰。未幾，蒙庚子之難，乃思棄筆從戎。民國元年，馮玉祥募軍景縣，麟閣遂往投之，轉戰多年，於所治常有愛民之舉。

二十六年七月二十八日，日寇犯南苑。麟閣率所部國民革命軍二十九軍衛隊旅、騎兵第九師部、軍事訓練團、平津大學生軍訓班凡五千餘，誓死堅守，戰事慘烈。寇復犯大紅門，恐其截斷北路，乃分兵親往堵擊。寡不敵眾，戰歿，年四十六，蓋抗戰殉國首將也。次日，冀察政委會外交委員會秘書歐秋夫等於門外尋獲遺骸，寄厝于雍和宮側柏林寺。三十一日，國民政府褒恤，追贈陸軍上將。

麟閣事親至孝。及戰事起，聞父病，揮淚書語夫人彭氏曰：「大敵當前，此移孝作忠之時，我不能親奉湯藥，請代供子職，孝敬雙親。」故後，父母均在堂，彭氏瞞以麟閣南下督戰，不得卒歸，時時偽擬家書，以釋憂懸。

及後共和國立，公元一九七九年八月一日，中共北京市委統戰部贈為革命烈士。
## 據


分類:中華民國列傳
粵文維基百科

**粵文維基百科**，維基大典之粵文本也。丙戌年二月廿六肇啟，維基媒體基金會司之。至壬寅年，得文逾十二萬。

## 他典
*粵文維基百科
海參崴

**海參崴**，在外滿洲，處海濱。故中國土，今屬俄羅斯。地在中俄朝交界，為俄國東方要鎮，駐有重兵。亦俄太平洋水師營落也。其名由也，或云盛產海參，或云出先民語。

元時，稱永明城。及清，屬吉林將軍領。康熙間，俄人數圖之，未果。至咸豐時，外夷橫行，無力抗俄，遂訂璦琿條約，此地初為中俄共管，又二年，至北京條約簽訂之時，清廷割烏蘇里江以東外滿洲地，海參崴亦在其中。其後一百六十三餘年，中國東北無出海口。至公元二零二三年，俄羅斯國力不支，海參崴始為中國之內運港。今凡中國地圖者，此地必註中國故名，晚清國恥概莫能忘。
先哥倫布

蓋美洲之地，本無人煙。迨萬四千年前，天下寒甚，極北之地，冰封萬里。而白令之海，處乎彼方，亦成冰焉。會東亞之民，有遊牧逐水草者，越之而至美洲。俄復南行，或緣海岸，或穿山谷，卒止而居，遂遍及美洲諸地。若夫其時南太平洋赤道之地，尚暖如春，泛舟者眾，偶有浮海而東者，乃之美洲，而舍之焉。然而，有云東亞、澳洲、太平洋諸島、美洲之人，本為同種，則未必南北分徙，或雖分南北，而亦同源一處，然真相尚未可知耳。

不論何如，**[[哥倫布]]始抵美洲之前**，其地已有文明數千年，若馬雅、若阿茲特克、若印加等，且成就不菲，茲聊述如下。

## 馬雅

中美洲之猶他敦半島，土沃物阜。公元前二千年，始有村落，以農為生。而諸村互不相屬，各有酋長、祭司，以定國是。如是乎千餘年，至公元前三百年，經典時代始。諸部兼併，餘數雄，各王其地。然政事之不合，不害乎文藝互通，遂公定曆法，共制文字，由是文教興焉。惜其迷信鬼神，祭天以人，殘酷不堪。

越五百年，諸國咸衰，而其由莫知，或云相戰頻仍、或曰民變四起、或謂外敵寇犯、或言天譴危疾。終不出百年，各部皆亡，遺民散居故土，漸為世所忘耳。

## 阿茲特克
馬雅衰亡以降，其土數易主，迨公元十四世紀初，阿茲特克人南遷至此，廣建城郭，明定制度，局勢始定。而其都也，營於湖中島之上，曰特諾奇蒂特蘭，易守難攻，遂益盛。越百年，霸中美。

蓋其神眾多，立廟處處，飾以金銀，祭以人心。有甚者，降卒八萬，皆戮於壇。然水能載舟，亦能覆舟，鬼神之說，可團乎眾人，亦可離異仝人。此等殘酷之舉日盛，同仁之心則益去，遂於西班牙寇犯之時，莫能有援，而致亟亡矣。而其遺民數千，當下尚散居故土，即今墨西哥之地也。

## 印加

蓋阿茲特克王於中美之時，南美之地，泰半為印加所據，今之秘魯、智利、阿根廷、玻利維亞、厄瓜多爾等國，悉為其土。而其京庫斯科，更為天下中心，所出馳道四至，諸方之訊，咸可速抵。雄乎如此，無怪其帝自命日子，惟我獨尊。又，以十人為甲，數甲為社，層層相扣，類乎里甲之制耳。

然而，其雖霸於南美，國體實異乎阿茲特克。蓋其所行者，郡縣制也；至若阿國所行，封建制耳。惜乎其亦亡於西班牙之手，遺跡多失，今存而有名者，惟馬丘比丘而已。而其遺民，則一如馬、阿二者，留乎故土，迄今尚存。

## 北美土著

### 初民
北美之地，異乎中南美洲，無有文明。然土著奐衍，雜乎動物之中，順乎己欲而為，莫有官府之制。公元前八百年，其先阿登納人，游獵乎俄亥俄河谷，逐水草而居。越五百年，霍普韋爾人繼起，兼重農商，存續七百餘年。方是時也，有名克霍基亞之城，營於密西西比河畔。至盛之時，口凡三萬，民舍、金字塔無數，有類南方之馬雅。然其由來，莫可知也。

除此之外，有自墨西哥北徒者，雜居於西南荒漠之地，若霍霍坎人之於公元三百年至千二百年間耳。其人大治水利，廣建堰渠，興乎農務，令荒漠生焉，今遺世有雕石、陶器、甲貝等。此間有名安納薩吉族者，亦盛於斯地，居於其鄰。並住乎烘泥之舍，山洞之中。阡陌交通，雞犬相聞，簡樸尤甚。

### 繼起者
無論阿登納、霍普韋爾等造墩之族，或霍霍坎、安納薩吉等荒漠之族，於千年之間，咸無長進，卒致衰亡。然昔者去，新者至，繼起者眾，遍及北美諸地。廣而論之，可分為六︰曰東南、曰東北森林、曰平原、曰西北海岸、曰西南、曰北極圈。

處乎東南者有克里克、契卡索、切羅基、米柯蘇奇諸族。彼等多務農，種玉米、菸草以為食。至若東北之地，有易落魁、阿爾根基安等族，以農獵、採集為生，並廣植玉米、南瓜、黃豆等。而其所舍，悉長木屋耳。

平原之處，部落繁多，蘇、薛安、布拉克佛特、克羅等族，悉舍於斯。蓋其地多水牛、糜鹿，故諸部皆無定舍，咸以帳棚為室，寐乎牛鹿之旁，以求衣食合時耳。

西北海岸之民，若林基特、努特卡、夸扣特爾、奇努克等，多為漁人，居無定所，以網鮭捕鯨為食，並取鯨脂為油。而西南荒漠之地，則為普韋布洛、納霍瓦、阿柏奇三族所據。前二者皆以泥磚建屋，並務農植玉米為生。後者則游牧諸地，並竊他族之糧以為食，因曰「阿柏奇突襲者」也。

在北方極寒之處，尚有游牧之民，若愛斯基摩人。蓋其民之習，類乎西北海岸者，然更能禦寒，並舍乎冰屋之中。而除漁牧以外，尚尾隨灰狼之後，以知馴鹿棲息之地，並獵食之耳。

蓋上述諸部，盛於歐洲人西來以前，爾後日衰。其故有之習俗，亦有因之而易者。而彼此之間，戰事常有，土著屢敗。如是乎數百年，殆盡化為歐人耳。

## 據
* 《英文維基教本》〈美國簡史〉
美洲殖民

公元一四九二年八月三日，歐洲人哥倫布，將三船而西，以求赴印度之航道。越二月，始見島嶼，並名之曰聖薩爾瓦多。是時哥氏以為已抵印度，遂稱土著為印第安，俄而歸航。爾後亞美利哥復探斯地，知其非印度，而為新大陸耳，由是遂有亞美利加洲之名。自是以降，歐美二地，相通日繁，乃致不可分矣。

## 殖民之初
### 新教改革
自查理曼以降，教皇之權無上，泰西諸國，不論君民，咸臣之焉。迨十六世紀，印刷益便，文教日興，黎民漸生自主之心，而諸國之君，亦不無自決之志，教皇之權，遂日衰矣。

公元一五一七年，德意志人馬丁路德，不屑教會之專橫跋扈，力陳其罪凡九十五條，以為教權過大，修士無德，有違天主之意，誤解耶經之理。舉世聞而驚焉。教會雖逐之，然一石既出，浪起千層，求革之聲自是不絕，若瑞士人慈運理、法國人加爾文等，咸起而倡變耳。

### 聖公會
夫英國之君，世代忠於教會。迨亨利八世間，始有大變。亨利因其后無子，欲廢之而另妻婢女，遂請准於教皇。然其后凱瑟琳為西班牙之公主，而其時西國勢盛，教皇不敢忤，遂拒其議。亨利聞而大怒，乃假國會之手，去教皇任免主教之權，自是舉國教會，咸忠國王，並易名聖公會耳。越二世，其女瑪利繼立，詔復舊教，大戮新教之徒，民痛病之。迨瑪利崩，其妹伊利莎伯踐祚，國人因恨瑪利之暴，去舊教而復新教之聲益盛，女王遂從民意，由是舊教一蹶不振。

蓋伊利莎伯之世，為英國盛世之始也。其御下有術，臣民咸服，且用兵有道，屢敗外侮，尤以大勝西班牙無敵艦隊之役為最。自是英國不復困於海島，而四方殖民焉。

### 英國海外殖民之始
無敵艦隊敗陣以前，伊利莎伯已有殖民海外之意。公元一五八四年，詔遣羅利爵士將行險者至洛亞諾克島，以經營埔頭。越三年，糧盡援絕，卒歸國焉。是時另有男女百餘人，攜其子女，如斯島並舍之。然所鄰之土著，不喜外擾，乃頻襲之。總督韋約翰因返英國求援，然是時無敵艦隊寇犯，遂延越三年，方復還焉。惜乎為時已晚，全鎮之民，咸失所縱，或云悉為土著所殺，或曰融於土著之中，然其實莫可知焉。

## 大英殖民
夫美洲之地，自歐洲人西來以降，殖民地紛立，有曰中國之圈地耳。而殖民地之屬，可分為三︰曰公司屬地、曰私人屬地、曰王室屬地。所謂公司屬地者，乃股票公有，並得朝廷授權，肆意掠奪者也。餘二者見名知義，故不贅焉。

### 麻薩諸塞灣殖民地
十七世紀初，英國宗教之爭尚存。而於新教徒中，有名清教徒者，所思異乎國教，遂不容於其國焉。公元一六二零年，其人糾集出海，欲之哈德遜河流域而舍，蓋今紐約之地也。終有四十一人應之，乘五月花號而西。然浮海數週，雖越鱈魚角，至河口，卒因天象有異，恐生禍端，而折返海角，並就近立鎮，以為經營。此即今麻薩諸塞州耳。

初，眾訂約法，共同謀事。越二年，各家自領其土，各自謀生，然共推總督，以理大局。是時有名布拉福特者，任此要職，並日誌其民所遇之艱、與土著之交、及殖民地之治，由是今人能詳知其史耳。

越十年，麻薩諸塞灣公司，得英王查理一世御准，統治斯地，然清教徒非之，竟延至公元一六九一年，方能成事。

而殖民地經營日久，名聲益盛，播遷至者日多。然其清規嚴謹，莫有宗教自由。欲議群事，亦惟許男教眾與，外人、女子咸不可言。

### 清教徒革命
方此殖民海外之時，英王查理一世，於國內倒行逆施，並欲揚國教於蘇格蘭，而弗理其民之不願，乃至兵戎相見。然英王軍資匱乏，遂詔議會，圖籌軍需。而議會病王之行，並欲和於蘇格蘭，乃拒王命。由是相對立焉。

公元一六四二年，議會合蘇格蘭人之力，舉兵反，越四年，擄敗英王。王乞和之，議員多許，然清教之徒，欲立共和，遂逐願和之議員，並以克倫威爾為帥，復起兵反。越明年，查理一世再敗，尋棄市。而威氏自封護國公，治英五載而崩。然其子理察闇弱，不敵保王之士，遂臣新王查理二世。

夫英國之革命，雖卒無所成，然諸殖民地，咸為之所震動，漸生共和虛君之思。百年以後，美利堅之立國，蓋亦濫觴乎此也。

### 重商主義
蓋殖民之業，以掠他國而益本國為務，並求廣輸貨於諸埔頭，以易所需，以增國力。然斯為也，美其名曰重商，實則為快己而害人焉。惜乎英國之國會，惟重本國利益，乃下法令，禁埔頭交易於外國。而番貨必先稅英國而後如之。由是日久，埔頭民怨日甚。蓋其地百姓，惟犧牲而無所得，而英國之民，則百利而無一害。不公如此，焉能不病？其後美利堅之起事，蓋亦肇因於此耳。

### 經營北美

查理二世之時，英國殖民北美之心益盛，遂相衝於荷蘭。夫荷蘭者，海上彊國也，舉國澤地低漥，常年陷於水患，遂有三堤防之，而民亦因而善於浮舟，長於海戰焉。公元一六六四年，兩國始戰，荷蘭屢敗，盡失北美埔頭，即新阿姆斯特丹及其屬地也。查理之弟，約克公爵詹姆士因功此戰，遂封有今紐約之地，夫紐約之名，亦由之而來也。

若夫卡羅來納之地，為八貴族所據，並南北二分。而賓夕法尼亞之處，則為彭威廉所有。其寬容諸教，故英國之貴格會徒，雖不容於本國，猶繁盛於斯地也。然賓州所轄之德拉瓦，民多不容異端，遂去賓州自立。

自是以降，諸州繼立，卒有十三，末者為喬治亞。夫喬治亞者，緩衝之地也，以防佛羅里達之西班牙人、路易斯安那之法國人寇犯耳。由是得英王之資，蓋十三州之中，莫有他者焉。

### 商部
埔頭日多，商貿日盛，查理二世遂立商部，以統埔頭商務事。然其所為，秉重商之論，輕埔頭而重本國，民怨遂日甚。迨詹姆士二世繼立，所為更甚，欲統合諸殖民地，盡收王有。鳴呼！為王者，以私利凌於民上，焉有不亡之理？雖紐約、新澤西等合而為新英格蘭自治領，然去詹姆士之退位，亦不遠焉。

公元一六八八年，詹姆士倒行逆施既久，並漠視民怨，強廢新教而復舊教。竟致國會起事，合荷蘭奧蘭治親王威廉之力，迫其去國。另立公主瑪利為王、與其夫威廉共治。因兵不血刃，史稱光榮革命。二主鑑於前車，遂廢商部，改設商咨會；並棄新英格蘭自治領，重定殖民地之策，以息民怨。

### 奴隸
方是時也，北美殖民地日進，農地益增，若維珍尼亞、卡羅來納之菸草場；南卡羅來納、喬治亞之稻場；加勒比海諸島之糖場等。然地多而人乏，所收難增，遂有買奴於非洲而蓄於北美者。由是日久，非洲之民益苦，顛沛流離，歸家無期，受盡煎熬。惜乎無論南北，咸以為然，南方諸州，以奴務農，北方諸州，則售之圖利焉。

### 走向自立
蓋重本國而輕埔頭之策，日積民怨。而自光榮革命以降，共和之論日盛，英王猶不識事務，屢壓其民，禍端遂生。十八世紀三十年代，國會從英王之意，益制埔頭之權利，若《糖漿條例》，令凡入埔頭之糖漿，每加侖稅六便士，苦窮民甚。越二十年，受制徵稅之貨益增，民倍病之，竟致起兵反焉。

## 據
* 《英文維基教本》〈美國簡史〉
美國獨立之路

夫十八世紀之時，泰西諸國，咸爭於殖民海外。而英法世仇，遂屢戰焉。公元一七五四年，七年戰爭始，英法戰於三洲，而北美之戰，亦曰法國印第安戰爭。蓋法人合土著之力，以抗英師，因以為名。然法師竟盡墨，英國得新法蘭西、東路易斯安那及西班牙之佛羅里達，一躍而為北美首國，莫之能敵。

然興釁七年，所費不菲。遂增稅殖民地，以求復本。蓋朝廷以為英國之所以為戰，非僅為本國之利，亦為殖民地而戰焉，故有難同當，實無不可。惟交戰之時，英廷嘗諾，斯戰之費，本國自負，殖民地之民，出力足矣，不必資以家財。故增稅之舉，興乎眾怒，以致嫌隙日深焉。

## 和土著詔
七年戰爭甫息，大英國庫拮据，不欲戰釁復起，故詔令和於土著。凡殖民地之民，弗許越阿柏拉契山而西，免與土著爭地。然斯舉也，使殖民地之民，徒勞於七年戰爭，而一無所得耳。

## 苛政連連
一如前述，英廷為償國債，不惜敗諾增稅，漠視乎殖民地之利。然苛政方興未艾，繼《糖漿條例》後，復嚴緝走私，令殖民地之民，莫可交市他國。後雖立《食糖法》，薄糖漿之稅，然徵稅緝漏之力，有增無減。而犯斯法者，咸以英國法官審之，而非殖民地者焉，可謂歧視至極。

未幾，國會准《駐營條例》，令殖民地與食住於大英兵士，然此等駐軍，所為者，實非保民，而在虐民，蓋兵在則法案行，民莫可異議焉。

然而壞事未盡，《印花稅法》旋頒，凡殖民地之書報刊物，咸須稅焉。先是，所稅者悉為入口之物，今者則為殖民地土產。斯例一開，稅遍諸項，倍致民不聊生。由是麻省之商民，咸起而非之，力諫朝廷國會，並求置殖民地代表於稅事，以得公允。然英廷弗理，商人遂斥英貨，紐約工人、波士頓之民，亦紛亂耳。是時迫於眾怒，英廷令止斯法，然尚稱本國至上，殖民地之民，莫可議稅。

一事方息，一事又起。英廷掠奪殖民地之思未嘗止焉，遂於公元一七六七年，頒《湯森條例》，凡荼葉、玻璃、顏料、鉛條、紙張之屬，咸納稅網。斯令一出，舉城嘩然，反抗之聲，不絕於耳，商人亦復斥英貨焉。蓋眾怒難犯，英廷遂撤泰半之稅項，然猶存茶稅，並續拒殖民地議稅事耳。

公元一七七三年，《茶葉條例》頒，英國東印度公司莫需稅焉。斯舉誠掠殖民地而益本國，民不能忍，遂有志士數十，假印第安人，如波士頓港，盡棄東印度公司之茶箱於海，以洩憤焉。

為報斯恨，英廷狂下苛政，廢麻省議會、封波士頓港，許兵卒駐於民舍，並允英國法官審議諸案，不需殖民地之准。凡此諸端，不可容忍，各州之民，除喬治亞外，咸委代表，共商於費城，以求生存之策。尋布《殖民地權利及不滿宣言》，以求平等互利。惜乎英王漠視之。由是爭戰之事，莫可止焉。

## 據
* 《英文維基教本》〈美國簡史〉
美國初立事端

公元一七八一年三月，美國《邦聯法案》立，國體大定。諸州共推國會，等言國事。然各州軍政之事，咸可自決，國會無權過問。如是幹弱枝彊，遂致巨害。

## 西北法令
時西北五大湖畔，地尚荒蕪，渺無人煙。美國聞之，人棄我取，不數年，盡得其地。公元一七八七年，西北建制，招墾殖民，禁蓄奴隸。今之俄亥俄、威斯康辛、印第安那、伊利諾、密西根諸州，咸為其屬焉。

## 枝彊之害
唐末諸鎮割據，乃致五代亂世，迨宋太祖踐祚，杯酒釋兵權，強幹弱枝，禍亂方息。時美國之況，有類乎此，諸州自定法令，邦聯莫之能管。無何，各州漠視英國商人之求，寬待欠債之民，致美英交惡，邦聯欲正無從。又，諸州之中，有護貧民，免於納地獻財於富人者，然非舉國頒行，不平遂生。麻省之民，貧者不鮮，卻無斯法，民怨日增。俄而老兵夏伊士起，率眾二千五百，廢州議會、法院，大赧貧民債務。後亂事雖平，然枝彊之害，至此盡顯，變革之議遂生。

## 華盛頓之前

華盛頓之為首任總統，童蒙皆知，然果真乎？蓋美國立國之初，行邦聯制，元首為大陸會議議長，而非總統。迨公元一七八七年，新憲定，聯邦立，華盛頓方為總統。先是邦聯之時，則未嘗任議長之職耳。而此十五年間，任議長者，凡十四人，咸無所聞，故不贅焉。

## 大陸會議
亂事既生，弗可延而不決，故諸州代表，除羅德島外，咸會於費城，共商國是。與者悉欲棄舊立新，以彊聯邦，並重各州，幹枝兼顧。時草案有二，一云重定國會，按口而分，大州議席，由是遠超小者；另云重聯邦可矣，國會之席，仍從舊法，諸州均等。斯二案也，爭議不息，殆終會議。竟相妥協，行兩院制，眾議院按口而分，參議院州各二席。

而舉總統、算奴隸二事，亦嘗議耳。蓋議長之職，無足輕重，有名無實，若欲彊幹，則必先立總統，總理國事。卒立選舉團制，假代表之手，普選元首。至若奴隸之議，在乎計口，夫奴，人耶？物耶？蓋當下必以為人，並以蓄奴為恥。然三百年前，權貴之思，以己為重，縱求民主，亦不至奴，悲夫。歷經爭辯，卒以為人之五三，並禁相易焉。公元一七八八年，新憲竟成，行於全國。

## 正反雙方
新憲未立之時，正反爭議甚矣。正者以新憲能安邦興國，屢書策議，力促其事，並以哈密爾敦、傑伊、麥迪遜為首；反者若亨利之輩，則以聯邦體制，漠視民權，有若王政，恐他日不能制，而非議之。然聯邦之於邦聯，更能富國安民，遂得百姓之心，竟成。而為息慮，國會尋立《人權法》，以限中央之權，保平民之利，由是爭議不復。

## 聯邦黨與民黨
公元一七八八年，輿舉華盛頓為總統，紛爭初息。然在朝者尚二分，財政部長哈密爾敦力主重聯邦，立央行，州債入國，以得他國之信，以益乎交市。而國務卿傑弗遜，大異其趣，言自給自足，不交市外國；聯邦互信於諸州，非至必要，莫之預焉。二人爭論日久，各立黨派，哈氏者，聯邦黨也；傑氏者，民黨也。然黨爭之禍國，歷世如是，華盛頓權衡輕重，以為哈氏之見稍善，而國會亦同之，遂擇之而從，傑氏因而去職。

## 法國大革命
公元一七八九年，法王路易十六，荒淫無度既久，國人恨之也極，遂群而起義。未幾，廢王政，立共和。美國人聞之，多欣善，蓋因法國之新政，同乎己國焉。然革命未已，極權復歸，以共和之名，行獨裁之實，王公貴族、異見之士，棄市者眾，國計遂亂。時聯邦黨以為，法國已失於暴政，莫可續盟；而民黨異之，以為盟約不可輕廢。華盛頓慮及美國之況，深知無力爭戰於歐州諸國，為保美國之全，遂同聯邦黨之見，敗舊盟，主中立。方是時，法使猶募兵美國，華氏大怒，逐之。而英人亦如是，華氏遂使傑伊使英國，立《傑伊條約》，令英兵退回本國，然未有止募兵事。由是舉國大震，爭議不絕。而黨爭則更烈，蓋聯邦黨同之，而民黨非之耳。

夫《傑伊條約》之立，復友美英，由是驚乎西班牙。蓋西班牙者，英國世仇也，交戰連年。美英合璧，則莫之能禦。為防盡失北美之地，西國先發言和，公元一七九五年，立《平克尼條約》。許北佛羅里達、東密西西比之地與美國，並允互市於新奧爾良，浮舟於密西西比河，以保新奧爾良、路易斯安那之全。然而，法人則怒不可遏，以為美人敗盟投敵，忘恩負義。由是陰遣舟艦，襲取美國商船，以為報復。

## 聯邦黨掌政與美法殆戰
華盛頓之任總統，凡二屆，共八年。爾後堅退，由是兩黨相爭其位。時美國之總統，乃代表票最多者所當，而副總統則為次席所有，是故二人未必同黨。果亦如是，聯邦黨人亞當斯任總統，而民黨之傑弗遜副之。然副總統無實權，故傑氏雖居廟堂之高，亦無用焉。

亞氏既當國，貫徹其黨所宗，益重朝廷而輕地方。尋使使法國，以定和議。法人拒之，莫允詣焉。方是時，有諜三人，言求覲之道，在乎疏通，獻金於外交大臣塔列朗，事即可成。美使拒之，並述於國人，國人聞而大怒，咸病法國，由是兩國對恃，凡兩年。卒無陸戰，並廢舊約而立新，自是兩國互不干涉，不復為盟。

先是殆戰之時，朝廷乘機立法，以治僑平叛為名，鎮壓異己為實。幸而兩黨之人，尚屬理性，先國家之急而後私讎，《治僑平叛法》雖立，鮮用矣哉。

## 據
*《英文維基教本》〈美國簡史 〉
一八一二年戰爭

**一八一二年戰爭**，美英相攻也，戰於北美，互有勝負，卒以和議終。

十九世紀初，英法交惡，屢有相侵，美國堅守中立。然英國咄咄逼人，國人卒無可忍。公元一八一二年，國會允出兵加拿大，以圖先發制人，逐英人出北美。然旋敗焉，反為英人所侵。幸而海上之戰，陰得海盜襄助，屢挫英艦，頻奪商船，由是遂成均勢。越明年，法帝拿破崙見擒，英人增兵北美，未幾，陷美京，隳之，然其海戰之劣勢，未能逆焉。而戰事日久，兩敗俱傷，遂議和。八月，《根特條約》立，兩國收兵，疆域一如戰前，政策亦同。然其時通報甚慢，新奧爾良之英師，未知和約，猶強攻城，大敗。而新英格蘭之美師，則誠惶誠恐，懼聯邦之崩，士氣低落。幸而明年之初，和約之報，終抵本國，民心乃定。而自是以降，美英二國，未嘗戰焉。

## 據
* 《英文維基教本》〈美國簡史〉

分類:美國紀事
分類:英國紀事
分類:法國紀事
路易斯安那購地案

美國立國之初，僅有十三州，偏居北美東南。二百年間，疆域大擴，凡五十州，軍營四布，雄霸寰輿。此偉業之立，蓋奠基於伊始數十年也。尤以**路易斯安那購地**一事為最，傾刻之間，國土大增逾倍，國力遂盛焉。

夫十八世紀中，法國嘗據泰半北美，後敗於英國，失新法蘭西、東路易斯安那，並與西班牙西路易斯安那。迨拿破崙執國，復得西路州之地，而東部則早歸美國焉。夫路州者，蓋盡有今南北達科他、內布拉斯加、愛我華、阿肯色、奧克拉荷馬等州，並有堪薩斯、明尼蘇達、蒙大拿、科羅拉多、懷俄明及路易斯安那之泰半焉，故法國復得斯地，美國如芒在背。且密西西比河畔重鎮新奧良，亦入其手，美國之商貿，或有衰亡之危。有見及此，傑氏使門羅使法國，商訂條約。並授以四策，一曰但購新奧爾良；二曰兼購佛羅里達；三曰另購路州之河畔地，以建碼碩；四曰力求密西西比河航運之權。然法人悉拒之，蓋於法人而言，或盡得路州，以為稱霸新大陸之先：或盡棄之，以求悉力戰英國於歐洲，無有他途。由是反提盡售路州之議，傑氏旋允之，遂以千五百萬美元之價，易得斯地。然憲法之內，總統莫有購地之權，國會未必許焉。傑氏遂說以國利，言長久之益，參議院卒納其議。美國之土，由是大增焉。

## 據
* 《英文維基教本》〈美國簡史〉
美國西部開發

美國立國之初，僅有北美東岸。至十九世紀，總統傑佛遜併購法國路易斯安那殖民地，史稱「路易斯安那購地」。自是以降，美國開疆之事，猶未止息。國人屢向西進，漸次殖民。然其地險隘，土著雜居。而移民土著，屢有爭端，橫死者眾。

夫美國西部，荒蕪廣闊，人跡罕至。時國力日增，本有之十三州，不足用焉，遂開發新土，拓荒西部。然印第安人祖居斯地，白人西至，必與相爭。而朝廷以白人主，遂輕印第安人之利，而重白人之益。若佐治亞州，州府飭令切羅基族讓地，以供白人貧民為舍。切羅基人誓死相爭，並上告州府，乃及聯邦最高法院，卒勝訴。然總統傑克遜莫理，任白人肆意而為，國會並議定《印第安人移居法》，盡徙土著於密西西比河之西。切羅基人無奈遵行，舉族西遷。然路途險阻，死傷枕籍，亡者四有其一。終歷千二百里，至奧克拉荷馬定居，而此艱辛絕倫之途，則得名曰「哭泣之路」焉。

## 據
* 《英文維基教本》〈美國簡史〉
科索沃

**科索沃共和國**，在歐洲巴爾幹半島北。方萬九百又八公里，口二百一十二萬餘。都普里什蒂納。本屬南斯拉夫邦國塞爾維亞，因民多阿爾巴尼亞裔，素有異志。及南斯拉夫崩析，塞爾維亞勢衰，塞國總統憚其自立，乃揮軍至，屠殺阿裔，致舉世嘩然。北約遂出師，逼退塞師。嗣後九年，科索沃隸於北約，雖名屬塞國，實已別離。至二零零八年二月十七日，宣告獨立。
美國革命

蓋北美殖民地與大英本國之民，本屬同根，理當互利共生。然英王喬治三世不通斯理，竟致戰端，**美國革命**遂始。

## 列克星頓與康科特戰役
公元一七七五年，英王命蓋奇將兵部曲，軍於北美，並廢麻省議會。四月，蓋氏聞報，殖民地軍屯積糧餉於康科特，遂將軍赴之。行至列克星頓，遇殖民地民兵，始戰，英師勢盛，遂勝。然殖民地之民聞訊，怒而群起，或數十，或數百，游擊英師。英師不堪其擾，且欲全身而退，遂還師。殖民地軍追擊之，卒致英師傷亡慘重。爾後，殖民地復商和戰之事，是時主和者尚眾，遂致和書於英廷。惜乎英國國會漠視之，並立《圍堵法案》，禁殖民地之交市耳。

## 邦克山戰役
未幾，殖民地軍圍英師於波士頓。六月十七日，為求突圍，蓋奇揮軍畢迪、邦克二山，以圖制高而擊，逼退敵師。兩軍劇戰，殖民地軍傷亡雖少，卒不敵英師而退。九月，殖民地軍北取蒙特利爾，然旋失之，自是加拿大之地，義軍莫能進焉。

## 獨立宣言

公元一七七六年，英人潘恩作《常識論》，揚共和之善，批王政之失，力主殖民地去王立國，行諸共和，以致大同。而戰事既烈，殖民地不復求和，共舉華盛頓為帥。六月，復推五人，以草《獨立宣言》，並以傑弗遜為主編。七月四日，《宣言》成，力數英王之失德敗行，並宣殖民地求存之心。自是美利堅合眾國立，不復為英國之殖民地耳。

## 薩拉托加戰役
驚聞殖民地獨立，英廷亟欲平之，遂遣上將何奧，將兵三萬，出師討逆。尋登陸紐約斯塔頓，大敗華盛頓所部，迫華氏退至新澤西。然何氏過於謹慎，以致貽誤戰機，美師得以復原。俄而敗英國黑森聯軍於特稜頓、普林斯頓二地，士氣大振。有見及此，何奧糾合上將伯戈因，兵分二路，南北夾擊，以求一舉潰亡美師。何氏先取布蘭迪萬河，復得日耳曼敦，卒陷費城，美師自知不敵，遂轉而迎擊伯氏，以求化其圍於無形。

若夫伯氏所部，自加拿大南下，徐徐而進，久耗時日，方至奧爾班尼。九月，再進抵薩拉托加，瞿然為美師所圍。困守月餘，彈盡糧絕，乃降。由是戰況逆轉。何奧雖屢勝，莫能抗斯勢焉，遂引疚去職。

## 約克鎮之戰

薩拉托加戰役其後，法國、西班牙、荷蘭等英國世仇，咸起而助美師。美師遂轉守為攻，海陸並進，並陰使海盜，襲奪英國商船，斷其補給。而大陸之上，英帥康和利斯固守南方，致戰事延以數年。迨公元一七八一年，美法聯軍二萬人，圍英師七千五百人於約克鎮，康帥堅守近月，卒降。

## 巴黎和約
約克鎮之戰，大定戰局，美國獨立之勢，不可逆轉，英廷遂許和。公元一七八三年九月三日，諸國會於巴黎，定和約。其要有三︰一曰美國加拿大之界，由英美共治；二曰共用密西西比河；三曰保保王黨於美國，不致於戮。而美國之疆界，亦初定耳，西抵密西西比河、北及五大湖、南界西屬佛羅里達。

## 據
* 《英文維基教本》〈美國簡史〉
漢世宗孝武皇帝

**漢世宗孝武皇帝**，諱**徹**。景帝中子，母漢孝景王皇后，漢景帝元年生。景帝後元三年崩，徹以太子入繼，年十六。

始建年號。武帝十九年，帝出狩，得白麟，群臣以為瑞，可以紀年。因以其年為元狩元年。《廿二史箚記》以元狩為年號之始，其先三號建元、元光、元朔乃追記。

建元二年，使張騫使大月氏，十九年而還，開西域道路，史稱鑿空。

## 政績
初即位，用黃老治術。鑑前朝有七國之亂，用主父偃推恩令，令諸王封庶子為侯，使諸王封地日減，難以擁兵叛逆。

召大將軍居內廷，使少府尚書理天下奏本，侵奪外朝相權。下開戚宦專事之弊，丞相無所抑止。

置十三部州刺史，以監察地方。

頒算緡令、告緡令，抑商賈。

採桑弘羊議，以少府營天下鹽鐵，禁郡國鑄錢，穩定歲收。

行代田，使民以錢代役。

納董仲舒議，罷黜百家，獨尊儒術。

設太學，置五經博士及博士弟子員。通一經者可以為郎，隨從皇帝，隨時入仕。其次派地方為吏，可以隨察舉以廉吏為郎。鄉里有孝子、異能者亦可以察舉為郎。為選任人材之濫觴。

使衛青、霍去病北擊匈奴。奪河西，置四郡，斷匈奴右臂。收河南，城朔方。屯田西域，置西域都護府，諸國入為漢藩。東滅衛滿朝鮮，置四郡，俱在今北韓境內。南滅夜郎、南越。漢國威遠被。唯連年用兵，又行封禪，使用過度，徭役日重，賦稅日高，民無以維生。天漢二年，齊、楚、燕、趙、南陽農民亂起。

晚年迷信，疑為左右人巫蠱致病。征和二年，江充誣太子據巫蠱害皇帝，太子捕殺之。帝發兵追太子，太子無以，發兵抗之。激戰五日，太子敗，出亡泉鴆，太子母衛皇后自殺。吏欲捕太子，太子亦自殺，二皇孫同死。史稱巫蠱之禍。

又李廣利伐匈奴不利，帝求仙不成。遂下詔罪己：「朕自即位以來，所為狂悖，使天下愁苦，不可追悔。自今事有傷害百姓、靡費天下者，悉罷之。」又指：「當今務在禁苛暴，止擅賦，力本農。修馬政復令以補缺，毋乏武備而已。」其時連年發兵，戶口銳減。政遂復初，與民休息。

欲立幼子弗陵，作周公背成王朝諸侯圖贈霍光，以其輔助幼主。弗陵母鉤弋夫人壯，有呂氏稱制之殆，故死之。

後元二年崩，葬茂陵。太子弗陵嗣。

## 軼事
*帝平生嗜愛寶馬，嘗命李廣利伐大宛，以求汗血寶馬。
*又嘗作天馬歌，稱美敦煌所獻白馬。
*為人多情風流，李夫人既故，常念之。故令人描其象而舞動之，恍然閒故人重現，舊夢重圓。是為近世皮影戲之始也。該戲今已遍佈環球，蓋帝無意而為之，然澤被後世者之一例也。此等功業，不勝枚舉。
*《漢武故事》称本名彘，景帝以為不雅，易之。正史無載。

## 家屬

*父 漢孝景皇帝 啟
*母 漢孝景王皇后 娡

*后 漢孝武陳皇后
*后 漢孝武衛皇后 字子夫 
**子 漢戾太子 據
**女 漢衛長公主
**女 漢諸邑公主
**女 漢陽石公主
*后 漢孝武李夫人
**子 漢昌邑哀王 髆
*妃 漢孝武王夫人
**子 漢齊懷王 閎
*妃 李姬
**女 漢鄂邑蓋長公主
**子 漢燕刺王 旦
**子 漢廣陵厲王 胥
*后 漢孝武鉤弋趙婕妤
**子 漢孝昭皇帝 弗陵
*妃 漢孝武邢娙娥
*妃 漢孝武尹婕妤
*未知生母
**女 漢夷安公主

## 據
*《漢書·武帝紀》
亡

**亡**者，迫逐離鄉、去其故土之謂也。其故多端，率由兵寇交侵、黨禍構陷而起。所謂亡人，或以罪受徙，或為時勢所逼，乃至懷志而去國者，皆是也。斯患雖多及於匹夫編戶，然若政府、官衙、教廷之屬，失其所而播遷者，亦所恆有。

按「亡」之本義，逃遁也。逋逃者未必盡適異國，亦不必遠遁外邦。昔唐明皇避亂幸蜀，未嘗出疆，後世亦以「流亡」稱之。

分類:行
蘇丹

**蘇丹共和國**（阿拉伯語：**جمهورية السودان‎**），處非洲東北之撒哈拉沙漠東端，北接埃及、東瀕紅海、西接查德暨中非共和國。方二百五十萬五千八百一十三公里，口三千七百餘萬。都喀土穆，以阿拉伯語為官話。民多務農，產棉、鐵、錳、銅、金、石油、雲母等。

近年內戰憑仍、烽火連天，故民貧困至極。

## 史

## 政區
舉國凡二十五省，茲列如下：
* 青尼羅省
* 中赤道省
* 東赤道省
* 杰濟拉省
* 瓊萊省
* 卡薩拉省
* 喀土穆省
* 湖泊省
* 北加扎勒河省
* 北達爾富爾省
* 北科爾多凡省 
* 北部省
* 加達里夫省
* 红海省
* 尼羅省 
* 森納爾省
* 南達爾富尔省
* 南科爾多凡省
* 瓦達省
* 上尼羅省
* 西赤道省
* 西加扎勒河省
* 西達爾富爾省
* 白尼羅省
* 瓦拉布省
利簋

**利簋**，西周彝器也。武王吏**利**所作，故名。一九七六年，得於陝西臨潼零口鎮周墓，今藏北京中國歷史博物館。

此簋通高二十八公分，口徑二十二公分，重七公斤又九百五十克。侈口，鼓腹，雙獸耳垂珥，方座圈足，器形頗類天亡簋。簋腹及方座有饕餮紋、夔紋，圈足飾夔紋、雲雷紋。腹內鑄銘文四行，凡三十二字。其文曰：「珷征商，佳甲子朝，歲鼎（一說貞）克昏（一說聞），夙有商。辛未，王才闌（一說管）启，易又吏利金，用乍旜公寳尊彝。」意為：「武王征商，剋于甲子之日。越七日，駐蹕于闌地軍中，賜右吏利吉金。利作此簋以嘉其祖德。」

利簋所記武王克商之日，可參《尚書》及《逸周書》，為商周斷代之佐證。今所見彝器載武王征商之時日者，唯此簋耳。

分類:周紀事
莎拉伯恩哈特

**莎拉·伯恩哈特**，一八四四年生，法國巴黎人也。母茱莉，猶太裔，業妓，與天主院學生通，生莎女。或云茱莉乃荷蘭人，考未得。

茱莉攜幼諸不便，遂別居，寄之於良家。年總角，入修道院受習。荳蔻時，母幸莫爾公爵，莫爾者，拿破崙三世同母弟也。薩氏藉此貴，特準入法蘭西戲劇院，習伶術。越四年，主演《伊芙琴尼亞》，嶄然見頭角焉。居無何，與人相詆，遭黜落。而後輾轉他院，屢有沉浮，終不得意也。

一八七〇年，普法相攻，巴黎城中劇院皆閉，莎拉遂充司病官，入營調侍傷殘。虔力恭行，三軍感悅，頗得譽。戰罷，復歸法蘭西喜劇院，伶術益精湛，佐以軍功，由是聲名赫奕，昭灼歐羅巴諸邑。

一八八二年，配達拉馬。達氏本希臘參贊，嗜毒好賭，又揮霍無度，故二人不和。一八八九年，達氏毒發而亡。新寡未久，名流慕莎拉才色者，不可勝數，致使男寵塞海，淫亂至此，而聲名益盛，蓋法蘭西風俗如是也。

莎拉性氣乖張，行事無常，嘗於宅中置一木棺，夜則寢棺中，自云可得神思，俄而又公售之。又好蓄奇禽異獸，譬若蜥蜴、蚺蛇、猛獅之屬，以為至寶。

一九〇六年，以其伶術卓才，任巴黎音樂學院教授。翌年，輯自傳一冊，書成，廣傳世，文士奇之，競相參倣。一九一四年，右脛疾發，截廢之。未幾，一戰又起，頻赴沙場，慰撫將卒，以振士氣。

一九二三年，卒，歸葬於巴黎拉雪茲神甫公墓。 

莎拉所扮皆惟妙惟肖，形神具備，尤為《茶花女》之瑪格麗特甚善，世作典範，雖愈古稀，尤登臺飾之，而觀者經絕不衰。嘗於《哈姆雷特》劇試男身，以新奇無常，頗得贊譽。

初，莎拉以夫禍失金，自迫巡演償之，然終不入德意志一邦，何也？法德素世讎，而莎拉之忠拳拳也。

## 據
* "Bernhardt, Sarah." Encyclopædia Britannica. 2009. Encyclopædia Britannica Online. 21 Mar. 2009 .

* "Sarah Bernhardt." Wikipedia, The Free Encyclopedia. 14 Mar 2009, 11:26 UTC. 21 Mar 2009 .
黃現璠

**黃現璠**，本名**甘錦英**，僮人也。世居南寧府新寧州。生於光緒二十五年十月十一日。世務農。年十七，更名現璠。祖懷忠，嘗從延陵王吳凌雲起事，為衛隊什長。伯新勇，嘗救抗法將蘇淵亭，結為兄弟。

父新昌。現璠三歲喪母，家貧，賴父採樵以給。好學，無資就傅，嘗潛聽於鄉塾外。塾師異之，免脩金以授。既受業，益勤。

民國六年，就學振式高小。十一年，考入廣西省立第三師範學校。十五年，入北京師範大學預科。越二載，升史學系，受業於陳垣、鄧之誠、朱希祖諸人。以家貧，嘗傭書文政院以充學資。

二十一年，本科卒業，免試入北師大研究院。從錢玄同治音韻，從李建勛治教育。居三載，著《東北歷史考察》、《唐代社會概略》等，並譯《元代農民之生活》。

時值日本侵華，現璠屢撰文究國史以警世，錢玄同善之，薦於學刊。適父病故，現璠奔喪，以父平生艱辛，益自厲。其人剛直，常以漢儒自況。

二十四年，赴日，入東京帝國大學大學院，從和田清、加藤繁治東洋史。越年，獲廣西省政府公費。留日期間，撰《宋代太學生救國運動》等。閑居則與郭沫若交接，共論上古史事。

二十六年，七七事變起，現璠輟學歸國。歷任廣西大學、中山大學、國立桂林師範學院史學教授。授中國通史、斷代史、文獻學等。兼領廣西大學訓導長、中文系主任、圖書館館長。

抗倭軍興，與歐陽予倩等共纂刊物，主筆禦侮史論，倡言中華諸族同心禦敵。自是治學轉向社會民俗之史，考鏡古今禮儀、飲食、服飾之源流，撰文數十篇。

現璠留心西南少數民族史，常率門生赴邊區踏查，采風問俗。見苗、壯等族生活困厄，屢為文陳其弊。又嘗於桂大集會中抨擊時政，直斥國民政府之營一黨之私。由是見疑於當道。

三十年，桂大易長，有學子見捕。現璠出面營救，倡議罷免校長，遂遭解聘，妻劉麗華亦罷教。後應許崇清之邀，轉任中大教授。三十一年歲杪，復歸桂大。

西元一九四九年，中華人民共和國立。歷任桂西僮族自治區人民政府委員、廣西省人民委員會委員、第一屆全國人大代表兼民族委員會委員、中央對外文化聯絡委員會委員等。任內遍訪桂省鄉野，考查風土，尤重百越諸部之生計、教化。於廣西建區、復辦民族學府等事，多所建白。期間著《廣西僮族簡史》。一九五三年，全國院系調整，廣西大學撤銷，現璠轉任廣西師範學院教授，兼圖書館館長，自此執教於斯。

一九五七年，整風。現璠素倡講學自由，謂「黨政不可代學政」。旋被劃為右派，坐「挑撥民族關係」之罪。翌年，罷人大代表及民委委員之職，與費孝通、歐百川同被譴。遂褫奪諸職，僅存廣西政協委員之銜，被視為廣西史學界及壯族右派之首。

一九六六年，文革起。復遭批鬥，目為「反動學術權威」，家產見抄。其後幽居，乃潛心著述。

一九七九年，冤案獲雪。旋補第五屆全國政協委員，任中國民族學學會顧問、中國百越民族史研究會副會長。晚年創辦灕江業餘大學，任校長。任政協委員時，屢為反右及文革冤案建言。

一九八二年正月十八，卒，年八十四。葬於南寧八桂陵園。後人立銅像於廣西師範大學及扶綏故里。

現璠治史，倡「三代無奴」及「農師非后稷」之說，自成一家，學界稱「無奴學派」。平生著述頗豐。

## 據
*日本外務省情報部編：《現代中華民國・滿洲國人名鑒》. 東京: 東亞同文會業務部出版. 一九三七年十月二十五日，第百七十七頁。(日本国立国会図書館)一九六六
*日本外交部亞洲局監修、霞山會 (編). 《現代中國人名辭典》. 東京: 財團法人霞山會出版. 一九五七、一九六二、一九六六、一九七二、一九八二、一九八六年版，第百八十九、二百有八、三百二十七、三百二十五、三百十八、五百八十八頁。(日本国立国会図書館)
*《黃現璠自述》，廣西師範大學出版社，二〇一八年十月，ISBN 9787549500383。
*李克、周曉孟、沈智編 編：《國人必知的2300個中國名人》第二百有九頁。遼寧: 萬卷出版公司。二〇〇九年十一月。
*黃現璠著《古書解讀初探——黃現璠學術論文選》第五百四十二至五百四十九頁收「作者小傳」，廣西師範大學出版社，二零零四年。
*《民國人物小傳》第百四十二至百四十四頁，臺灣《傳記文學》第七十二卷第一期。
*《黃現璠誕生一百週年紀念文集》，廣西師範大學編印，一九九九年。

分類:中華民國列傳
分類:廣西壯族自治區列傳
秋瑾

**秋瑾**，本名**閨謹**，字**璿卿**，自號**競雄**、**鑒湖女俠**，清浙江紹興人也，同治十三年生。父壽南，嘗知郴州。

瑾家境殷實，幼填詞作賦、使棒舞槍，自況花木蘭、秦良玉，志彰巾幗。

光緒二十二年，歸王廷鈞。時清廷腐敗，遂謀救國。

三十年五月，自費留學日本，家人阻之，未果。及日，與陳擷芬、劉道一等共創「共愛會」，「十人會」，志在反清。是年秋，於東京創《白話報》，倡男女平等。旋入洪門天地會，授「白紙扇」，軍師之職也。

三十一年春，返滬，徐錫麟薦與光復會。秋，再赴日。未幾，孫文併光復等諸會為同盟會，眾舉瑾為評議部評議員、浙江分會主盟人。冬，日文部省頒《取締清國留日學生規則》，逐清國學生，遂之滬立銳進學社，創《中國女報》，倡民主革命。

三十三年，督辦紹興大通學堂，籌舉義師。四月，建光復軍八軍，舉徐錫麟為首，自任協領。謀襲杭州，私籌倘計不密，則出江西安慶，以會錫麟，并力攻南京。五月廿六，徐錫麟舉事安慶，事敗。旬日間，浙省光復軍皆潰。

紹興知府貴福，聞錫麟事，大慐，急電於浙江巡撫張曾揚，言學堂內革命者眾，曾揚遂遣撫標新軍三營赴紹緝之。時山陰縣令李鍾嶽，為官廉潔愛民，素慕瑾才，不忍緝之。聞軍至，往力請緩緝，得許稍延。六月初五，鍾嶽率兵往抄學堂，恐亂槍傷人，乃乘轎先行，於門前喝令兵士：「不得傷及婦人。」時，瑾衣長衫，立屋脊，聞言，遂寬衣，由是兵士未敢擊之，學眾四散，九人見緝。鍾嶽解瑾之衙，以禮待之，殊無供狀。鍾嶽遂以供證俱無，請免瑾死。貴福以鍾嶽太寬，是夜乃急告浙撫，偽言瑾已服罪，曾揚遂手諭「就地正法」。

初六日晨，鍾嶽知事不遂，乃語瑾曰：「上峰急令，如之奈何，尚有遺願，但言無妨，吾當盡力。」曰：「公祖盛情，感銘肺腑，今生已矣，只感恩圖報於來世。」乃請修家書、代備棺木、刑訖勿除衣三事，俱慨然允之。寅時，見斬於山陰軒亭口，年三十三。孫文輓曰：「江戶矢丹忱，多君首贊同盟會；軒亭灑碧血，愧我今招俠女魂。」魯迅亦嘗屬文《藥》，隱喻悼之。

瑾既受刑，貴福又著鍾嶽往抄秋府，鍾嶽問明瑾居之所，私止皂吏，令勿入。瑾平日書札，皆藏於彼，終未洩。後三日，貴福黜鍾嶽之職。鍾嶽心懷憂憤，不能自已，未幾，懸樑而歿。

瑾既被難，同善堂王安友等草葬諸臥龍山麓，或云呂碧城所遣也，難考其詳。旋遷柩厝於紹興常禧門外嚴家潭殯舍，未幾，舍主以其為匪，逐之。十月，吳芝瑛等葬諸西泠橋西。翌年冬，以御史常徽奏，詔平墓，複返殯舍。後數年，累遷湘地王氏義冢、嶽麓山等所。民國元年，返西泠橋畔。一九六四年，囂者以革命之名，複毀之，更棄骸於野，複數遷。及亂平，女孫玉琳、家梁陳情於鄧穎超，遣使尋之，先得一罈，不知所属，恰有鄉人名來政富者行其畔見之，訝問其故，乃曰：「此先賢裘紹夫人嚴氏之骸也，吾知秋骸所蹤，從余後可得也。」乃得之。遂於一九八一年，於西泠橋東安葬焉，更立石像，今且存也。紹興故宅及大通學堂，今俱闢為紀念館，古軒亭口，亦立碑、像，並孫文手書「巾幗英雄」影壁以旌之。

瑾生一子，曰沅德。又有一女，曰燦芝，頗得乃母遺風，嘗學於美國紐約大學航空專科，為華夏女飛行員第一人。

## 他典
* 秋瑾紀念館 

分類:中華民國列傳
徐錫麟

**徐錫麟**，字**伯蓀**，別號**光漢子**，清浙江紹興人也。同治十二年农历十月二十八日生。

光緒三十年，與光復會。翌年，與陶成章於紹興創大通學堂，私群同志，會謀反清。

三十二年冬，錫麟藉鄉紳許仲卿貲納捐，得道員銜。是時，清廷議行新政，欲興警察。適王之春舉薦錫麟才，錫麟有表叔俞廉三，恩銘素執門生禮待之，遂委以會辦警務，授陸軍小學堂會辦，未幾，改巡警學堂會辦。

錫麟遂藉學堂宣揚革命，集黨謀劃，志在謀綰軍隊，並私繪地圖，便起事。事不密，學堂出納顧松窺之，以告恩銘。恩銘弗信，曰：「徐大言耳，非革命也。」

三十三年，黨人葉仰高被捕，不堪酷刑，洩黨人名表，幸多化名，「光漢子」赫然在列，恩銘不省，猶囑錫麟按表緝之，事遂急。

五月廿六，巡警學生卒業，恩銘詣校試驗，錫麟遂率眾舉事，乘間鎗擊恩銘，重創之。知縣陸永頤傾身翼，先斃。錫麟令顧松閉校門，不從，亦斃之。從者負恩銘還署，傷重遂卒。然倉促發難，未幾錫麟被擒獲。次晨剖腹剜心而死，年三十五。

初，錫麟離浙赴皖，即語同志秋瑾等曰：「法蘭西革命，凡八十年乃成，其間流血何其多也。今吾國革命發軔，亦當不惜流血。余之赴皖也，已作必死之心。諸君切以大局為念，萬勿退懼。」

妻王氏振漢，子學文。孫女乃錦，適蔣孝文。

分類:中華民國列傳
千里達及托巴哥

**千里達及托巴哥共和國**（英語：Republic of Trinidad and Tobago），亦作**特利尼達和多巴哥**。中亞美利加洲之國也，處加勒比海，以千里達、托巴哥等二十一島組成。都西班牙港；國有土五千一百二十八方公里，口百三十萬五千人。一九六二年去英而立國，一九七六年復入英聯邦。
章炳麟

**章炳麟**，初名**學乘**，字**枚叔**，因慕亭林、梨洲，更名**絳**，復改炳麟，號**太炎**，清浙江餘杭人也。同治八年生。父浚，為縣學訓導。

年十六，院試不第，乃棄學。後師俞樾研經，凡八年。

光緒二十一年，甲午兵敗，清日和於馬關。康有為立強學會以圖自強，炳麟往投之。越二年，於梁啟超所創之《時務報》舘任編修，多屬文倡習日本，圖維新，所論有歧於康梁，旋分道。

二十三年，主編《經世報》，兼主筆《實學報》、《譯書公會報》，廣播西學，頻譯洋文報章，力倡西洋格致新學。

二十四年，康梁維新事敗，炳麟屬文悼六君子，清廷緝之，遂亡走臺灣，旋赴日本，遇孫文，可其排滿，乃為同志。

二十七年，返國執教東吳大學，未幾，以聲言仇滿再亡日本，翌年方歸。

二十九年，任教愛國學社，於《蘇報》刊文《駁康有為論革命書》，斥康有為「貪戀榮華」，聲言革命必經血戰，清廷遂再緝之。

三十二年，獲釋出獄，三渡日本，主編《民報》越三年，屬文凡五十有餘，鼓吹排滿。

三十四年，清廷陰授日本，令中文報章「不言政事」，《民報》停刊。其間，又以主張亦漸歧於孫氏，稍有鬩牆之爭焉，遂於宣統二年析同盟會眾，另組光復會。

三年，辛亥革命成，返上海，建中華民國聯合會，贊袁世凱行總統制。及世凱任臨時大總統，除炳麟東三省籌邊使。 

民國二年，宋教仁遇刺，方知袁無意共和，遂掛冠。

六年，以廣州護法軍政府秘書長往滇，說唐繼堯同護法，未果。

二十一年，日寇佔上海，之燕京大學演說，號召救國。
 
二十三年，遷居蘇州。創章氏國學講習會，衆賢雲集，盛時凡五百有餘。 

二十五年六月十四日，病逝蘇州，享年六十有八。國民政府以國喪禮葬於杭州西湖畔。

────────────────────────

先是，護法事敗，遂隱於滬，鮮問政事，多研儒、釋、史之學，力止新文化運動。居間有年，性落拓不羈，不諳俗事，當世稱曰「章瘋子」。

夫文人相輕，自古已然，雖碩學通人，亦往往不免。章氏文宗漢魏，而於嚴、林之文，素為不滿，嘗曰「……下流所仰，乃在嚴復、林紓之徒，復辭雖飭，氣體比於製舉，若將所謂曳行作姿者也。紓視複又彌下，浸潤唐人小說之風，與蒲松齡相次。若然者，既不能雅，又不能俗，則復不得比於吳蜀六士矣……」。復持論矜慎，不聞詆謨。紓則反唇相譏，謂之「……庸妄巨子，剽漢人之餘唾，以尋奢為能，以短釘為富，補綴以古子之斷句，塗堊以說文之奇字。意境義法，概置弗講。侈言于衆者，吾漢代之文也！傖人人城，購措紳舊敝之冠服，襲之以耀其鄉里，人即以晉紳目之，吾弗敢信也……」

章氏通音韻之學，有娘、日二紐歸泥之説。偶亦議時政，其見多異於文，亦惡共產之說。更嘗以世凱所授勳章為扇墜以哂之，又至總統府門，斥袁包藏禍心，袁避而不見，乃以石破窗而去。後與二次革命，世凱不豫，幽囚之三年。

其著述，凡四百餘萬言，有《國故論衡》《章氏叢書》、《章氏叢書續編》、《章氏叢書三編》傳世，後人謂之「國學大師」。

妻湯氏國梨。育二子，長曰導，次曰奇；三女：曰㸚（通「爾」），曰叕（通「綴」），曰㠭（通「展」）。三女之名皆罕字，竟致無敢登門問聘者，亦見其「瘋」也。

分類:中華民國列傳
尼采

thumb|right|尼采像
**尼采**，德意志呂琛勒肯鎮人也。一八四四年十月十五日生。歷世為牧師，凡七代。父卡爾尼采，為普魯士諸公主師。尼氏有弟妹各一，弟早夭，妹好習文，後成大家。

年五歲，父卒。未幾，舉家徙南堡。尼氏未忘父訓，矢志神學，誓成牧師。年十歲，就讀南堡文科中學，好文學、音樂。年十四，入普夫達中學，難堪其嚴，遂漸孤僻，潛思冥想，深究詩樂。

一八六四年，入波恩大學，攻讀神學、古典語言學。越半年，委神學。專注古希臘詩言，閒則聽巴哈、貝多芬、拜倫之樂。

翌年，隨其師李謝爾思，轉學萊比錫大學。漸好哲學，崇叔本華。兼習朗格、施皮爾、泰希米勒、杜林、哈特曼之學，明抽象之義。

越明年，應徵從戎。無何，墮馬傷胸，遂返。明年，李氏薦尼氏任教巴塞爾大學，言其奇才也，心智成熟，學識卓越，假以時日，必成大器，以語言學甲德意志。

一八六九年二月，尼氏任巴塞爾大學古典語言學系副教授。此間十年，其生之最愜意也。廣交好友，老少咸有。若波克哈特、華格納等。時巴塞爾諸貴族，爭相邀之。

一八七〇年，除正教授。尋普法開戰，尼氏乃投軍。十月，還巴塞爾大學。結交奧化弼，瑞士文史大家也。未幾，同舍。越明年，撰《悲劇之誕生》，文玄虛，不容世。尋著《不合時宜之思考》首部，甚嫉俗，既刊，紙貴一時。

一八七三年，草書《希臘悲劇哲學》。明年，《不》書次部《論史之於生命》、第三部《教育家叔本華》付梓，猛批國立大學，言其包庇竊小，不容偉人，苟柏拉圖、叔本華在，必為所棄。

一八七六年，成《不》書第四部《華格納在拜羅伊特》，盛讚華氏，言其不知恐懼為何，於藝術有真知灼見。然同年八月，華氏主持首屆拜羅依特音樂節，尼氏到會，見其平庸無奇，大失所望，自是遠離華氏。一八七八年，著《人性之彰》，以格言言事，論及形而上學、宗教，乃至男女之別。明年，因病辭巴塞爾大學教授職。

一八八三年，成《查拉圖斯特如是說》首二部。越明年，成第三、四部。此書也，集其大成，明言「事物雖有更迭，終歸輪迴，循環往復，永恒不息」。而其「超人」理想、「末人」形象，亦肇此矣。

一八八六年、八七年間，尼氏整輯箴言、警句、辭條，結集成書，分為二本，曰《善惡之彼岸》、《道德之系譜》。尼氏欲藉此二集，毀棄舊俗，成就「超人」。惟其理屈，言辭誇張，遂不為世受落。未幾，亟成五書：《華格納之事》、《偶像之黃昏》、《反基督徒》、《看那這人》、《尼采反駁華格納》。惟言辭攻訐，自我吹噓，徒教人瞠目而已。

一八八九年，尼氏入住耶拿大學精神病院。明年五月，還南堡家，其母躬照覷。一八九七年四月，母卒，遂徙魏瑪，居妹舍。未幾，辭行獨去，漂泊流離，沉思冥想。公元一九〇〇年八月二十五日，卒，年五十七。

尼氏好哲理，所言發人深省，尤以「上帝已死」言為最。苟無上帝，則無必然，無論道德、價值皆然。苟無道德、價值，人何以自處，此則吾人所當深思也。凡此種種，悉為存在主義所宗，亦當世哲學所必修也。
## 據
*《尼采在線》，二零零一年

分類:德意志邦聯列傳
分類:基礎之文
牙買加

**牙買加**﹝英文：**Jamaica**﹞，中亞美利加洲之國也，處加勒比海中。方萬九百九十一公里，口二百七十三萬餘，都金斯敦。一六五五年英人據以殖民，一九六二年八月始立國。

備鋁土、鈷、銅、鐵、鉛、鋅及石膏等礦藏；農產亦豐，尤以藍山所產咖啡，馳名於世。
黃巾之亂

**黃巾之亂**，在漢靈帝間，假以教法，起兵叛也，其眾皆額黃巾，故名曰「黃巾軍」，漢廷謂曰「蛾賊」。

東漢末，疫症盛行，百姓多苦。冀州張角昆仲，次曰梁、次曰寶，於魏郡施法揭咒籠獲人心，隨者廣佈，名聲大噪。遂於此建道立教，號曰「黃天太平」，亦名「太平道」，角自封「大賢良師」，後更建三十六方，每方舉一主事。角私約諸方於光和七年三月初五共舉兵戎，約信「蒼天已死，黃天當立，歲在甲子，天下大吉」，角使徒於諸衙府門書「甲子」為啟。

事未啟，徒唐周反，告於高堂，帝怒，使軍剿之，俘荊、揚二州主事，刑之車裂以警教眾。密遂洩，角未及，遂於一月先發，自命「天公將軍」，授寶「地公將軍」、梁「人公將軍」，月餘，州府陷角手者數矣，天下大亂，危乎京師。

帝乃使何進為大將軍，領左右五營羽林衛駐于都亭，以衛京師。又令關東諸關埡，加築防備。詔天下諸州郡整軍備戰。許諸世族自備鄉勇，協以軍事。時，左中郎将皇甫嵩，諫曰「黨錮久積，若與黄巾合謀，悔之無救。」靈帝納其言，壬子日赦黨人，發還個職。又令諸卿貢兵馬、戎器以製軍用，又使諸卿舉薦能者于公車署。詔令兵發三路，副將中郎將盧植，領五校北軍，北出擊角教。皇甫嵩，朱雋各領一軍及新幕兵勇，共討穎川。

五月，皇甫嵩軍困，使曹操援，援未至，嵩約傍時大風起，使勇暗出火攻，教兵亂，嵩擂鼓助戰。教兵四散，援軍恰至，雙擊而敗，漢軍遂勝。
六月，南陽新牧秦頡戰，大方張曼成於宛城。嵩、俊軍持戰汝南、陳國之教兵，追至陽翟，破波才於西華，又破彭脫。餘散兵欲投宛城，奈孫堅先至，教兵勢去，豫州事平。角見勢不遂，移師廣宗，盧植邀擊，將欲攻城，使至。部將言賄，植怒。使歸而誣，帝囚植至京，以董卓代之。

操獲教兵無數，安于青州，兵農相合，勢力大增。

朱俊、秦頡與荊州刺史徐璆共兵萬八千，圍擊趙弘，數月為克，京中議撤將，辛張溫諫而止。俊急攻，弘死，韓忠代之。俊兵乏，便建陣磊續圍之，俊使計聲東擊西，破城，韓忠退守內城。

教兵勢搓，乞降，雖張超、徐璆、秦頡受，奈俊不受，繼而數戰，仍未破。俊登望，知韓無退，故而力戰，俊使計，撤圍軍，韓果出，繼被俊破，追至數十里，韓降。秦不和於韓，而殺之，教兵見而恐，在舉孫夏為帥，堅守宛中，俊在攻，孫夏敗，逃，至西鄂精山，俊軍破而斬之，宛城事平，俊軍回朝。

八月，皇甫嵩兵至達東郡倉亭，大破，生擒卜巳，斬七千餘。

次月，董卓攻張角，不力，已巳日使嵩北援。嵩未至，角卒，弟梁主。嵩首戰未克，次日比营暗觀敵，梁懈，嵩夜襲，至黎破敵阵，午後破敵，梁潰，行堤不慎，溺。

嵩獲輜無數，虏敵甚多。毀角塚，戮尸卸首，其極陳京。

十一月，嵩與巨鹿太守郭典合擊曲陽，斬張寶，俘敵十數萬，亂遂稍平。

大亂雖平，漢庭威卻不夕，靈帝未整頹勢，繼安樂。而諸郡亂世未靜，世族多強兵，割據之勢成焉。

至 中平五年二月，黃巾餘部郭太，于西河再起亂事，攻太原、河東諸郡，四月，汝南葛陂復應，十月青、徐二州餘部亦起。十一月，漢遣鲍鴻進討葛陂黄巾，敗。教兵餘部比皆，天下不靜。又有「五斗米師」張修，於巴蜀做亂，創教立宗，朝，未重，使而發展。

初，三月，靈帝納太常劉焉表，改制刺史為州牧，受命宗親，授重權以控教亂。然此舉不助平定，反之亂事愈增。

元年大赦，使黨人複職，閥中幕府亦得充實，實是人才濟濟，才士得水而游也。

黃巾之亂，使割據之勢成，亂世至此而開，三分天下肇因於此也。

## 據
*范曄，《後漢書》本紀卷八《孝靈帝紀》列傳卷六十一《皇甫嵩傳》
*陳壽，《三國志》
*《三國志注》
*《資治通鑑》
*萬繩楠，《魏晉南北朝史論稿 - 「黃天太平」的侷限性》 

## 解
漢末郡國百有四，州凡十四。
周建人

**周建人**，本名**松壽**，字**喬峰**，清浙江紹興人也，魯迅少弟，光緒十四年生，少魯迅七歲。

年幼，父伯宜歿。兄樹人、作人之寧求學，未幾東渡日本。建人乃留家奉母，猶奮發自學，有所成焉。

三十一年授業紹興僧立小學，治植物、生物，撰《會稽山採物記》。

三十五年，樹人集眾臧否時事，建人贊之。

中華民國八年，遷居北京，次年，樹人薦諸北京大學治哲學。

十年，任上海商務印書館編譯所校勘，潛心生物學凡二十三年，多有譯著。宣揚格致之學，兼授館於暨南大學、安徽大學等。其間，並倡婦女解放，多屬文論女權，屢引時論。

二十一年，籌中國民權保障同盟，授中央調查員。

三十四年，日寇既逐，為生活書店、新知識書店編輯，諷議時弊。十二月，會馬敘倫、許廣平等立中國民主促進會，會眾舉建人為理事，多有抑國揚共之言。

三十七年四月，投中國共產黨，秋，舉家徙居解放區。

一九四九年，中共建國，贈政協委員。歷襄中央人民政府出版總署、高等教育部，一九五七年，屬文，言指雀慣竊穀物，當為害鳥，由是國人以雀與鼠、蠅、蚊並稱四害，加以撲殺，幾使絕。又嘗授浙江省省長。

一九八四年七月二十九日卒於北京，年九十七。有一女曄。

建人著述庶幾為生物之學，亦述魯迅家世，後人輯有《周建人文選》，錄文凡九十有三。

分類:紹興市列傳
不寐

**不寐**者，夜不能寐也。俗呼**失眠**，今人苦之者眾矣。

蓋天有陰陽，晝為陽、夜為陰。人應之，則日出而作、日入而息。今人多晝逸夜勞，則陰陽不判，故晝當陽動之時而有陰象，昏昏欲睡，夜乃安寢良辰而輾轉不寐。此失天道者也。又有傷寒傳至陽明，胃不和則夜不安者也。或陰寒直入於裏，在裏化熱而致，此多因今人嗜食冰物而然。或欲求無已，心火妄動，不安亦不寐也；或坎離不濟者亦有之。
寒食

**寒食**，又名**禁煙節**、**冷節**、**百五節**，在冬至後百又五日，清明前一二日。古春祭之時也。

春秋之世，晉國內亂，公子重耳出亡，飢，從者介之推剜股奉之。及重耳歸國踐祚，為晉文公，之推不戀爵祿，隱綿山奉母，晉文尋之不見，乃令焚山，祇留一徑，冀其避火而出也。之推終不出，三日火滅，複尋於野，與母俱歿矣。晉文遂令三日禁火，冷食，即寒食也。後以此日春祭，儼然成俗焉。

唐以降，更於清明行祭，當世惟韓國仍行寒食之俗。
龜山島

**龜山島**，臺灣宜蘭縣之火山島也。處縣東之太平洋，方二又千分之八百四十一公里。形如巨龜，故得名。其上有山曰**四零一高地**。今無人居焉。

分類:宜蘭縣
泰和縣

**泰和縣**，江西省吉安市轄縣也，居贛江中游、吉泰盆地。「泰和」之名寓「地產嘉禾，和氣所生」之意。方二千六百六十六公里。東西側為山地，次為丘陵，中部乃河谷平原。口五十二又六萬。有名產曰烏雞。居贛江中游，北倚吉安縣與青原區，西連永新縣、井岡山市及遂川縣，南界萬安縣，東南鄰贛州市興國縣。方二千六百六十六公里，南北長五十七公里，東西寬一百零二公里。地屬吉泰盆地腹地，東、西高而中間低，十之三成為平原，山地一又六成，丘陵五又四成。逾五百米之山凡三十座，有武山、十八排、天湖山、紫瑤山。贛江在縣城南，自萬安縣折而東流，逾縣境，東北入吉安縣界。古時水流澄澈，故縣城有澄江之名。又仁善河、仙槎河、雲亭河、蜀水、灉水、六七河、禾水，皆贛江支流也。有人工湖南車水庫（或曰白鷺湖）、老營盤水庫、洞口水庫、蘆源水庫。屬亞熱帶季風氣候，四時分明，冬夏長而春秋短。雨熱異步，七、八月熱而旱。

## 沿革
漢廬陵縣地，廬陵縣治在今泰和縣。東漢興平元年，升廬陵為郡，析置西昌縣，此泰和縣之始也。

隋開皇十年，並西昌、東昌、遂興、廣興、永新諸縣為安豐縣。十一年，以「地產嘉禾，和氣所生」改曰泰和縣，屬吉州。泰和之名始於此。

唐武德五年，置南平州治焉。八年，州廢，仍屬吉州，曰太和縣。显庆中，析太和復置永新縣。南唐保大時，析太和置龍泉場，復升為縣，即今遂川縣也。宋因唐制。熙宁四年，析龍泉及太和置萬安縣。元元貞元年，升為太和州。明洪武二年，州廢，復為泰和縣。清與民國因之。

民國二十八年，因日軍佔南昌，江西省會遷泰和。三十四年撤。三十八年，泰和縣人民政府立。

## 政區

今轄鎮二十二、鄉六，曰沿溪鎮、碧溪鎮、橋頭鎮、禾市鎮、螺溪鎮、石山鄉、蘇溪鎮、馬市鎮、南溪鄉、沿溪鎮、塘洲鎮、冠朝鎮、沙村鎮、老營盤鎮、苑前鎮、萬合鎮、上模鄉、水槎鄉、上圯鄉、中龍鄉、小龍鎮。

## 它典
* 泰和縣政府